text:
U Rwanda ruzakomeza kwibuka Intwari z’Imena z’i Nyange kandi ruzakomeza kuziha agaciro kanini cyane kubera ubunyarwanda zubatse. Ni ibyatangajwe n’Umuyobozi w’Urwego rw’Intwari z’Igihugu, Imidari n’Impeta by’ishimwe (CHENO) Dr. Habumuremyi Pierre Damien.
Hari muri Werurwe muri 1997, ubwo Ishuri rya ES Nyange ryo mu Karere ka Ngororero ryababwaho igitero n’Abacangezi, babasaba kwitandukanya.
Abana banze kwitandukanye hashingiwe ku moko, bituma bamwe bicwa abandi barakomeretswa. Kwanga kwitandukanye byatumye bashyirwa mu ntwari, z’Imena.
Mu muhango wo kwibuka abo bana, Dr. Habumuremyi yagize ati, “Intwari z’Imena z’i Nyange zanze kugira ngo ubunyarwanda bugende zihitamo kubuharanira. Intwari z’Imena z’i Nyange, ni imfura za politiki y’ubumwe n’ubwiyunge kubera ko zabimburiye abandi banyarwanda”.
Yasabye abanyeshuri ba ES Nyange by’umwihariko gukora gitwari, bakirinda uwabashora mu bindi bikorwa bibi bigira ingaruka kuri bakuru babo.
Byinshi ku banyeshuri b’i Nyange
Abanyeshuri b’i Nyange batewe n’abacengenzi banga kwitandukanya tariki ya 18/03/1997 mu ijoro. Iri shuri ryisumbuye riherereye mu ntara y’Iburengerazuba mu karere ka Ngororero ahari mu ntara ya Kibuye.
Mu mwaka wa 1997 ubwo mu Rwanda hari umutekano muke, abacengezi bateye iri shuri binjira mu mwaka wa 5 n’uwa 6. Ubwo abo banyeshuri baterwaga n’abacengenzi, bakinjira bahise bababaza bati: Muratuzi? Barongera baravuga bati: Mwatwirukanye mu Rwanda duhungira muri Zaïre mudusangayo none “vous allez me voir” (mugiye kumbona).
Basabye aba banyeshuri kwitandukanya bavuga bati: “Abahutu bage ukwabo n’Abatutsi ukwabo”. Abanyeshuri basubiza bavuga bati: “Twese turi Abanyarwanda”. Ni bwo abacengezi batangiye kubarasa. Bamwe muri bo barapfa abandi barakomereka. Aba banyeshuri bavuga ko ubuyobozi bwahoraga bubashishikariza kubana mu mahoro.
Abanyeshuri barokotse igitero cy’abacengenzi bahamya ko bakundaga gusenga kandi abayobozi bakababa hafi. Abanyeshuri bishwe mu gitero ni barindwi naho undi umwe yapfuye nyuma azize ingaruka z’Igitero; ariko 40 barokotse icyo gitero na bo ni Intwari z’Igihugu, mu kiciro k’Imena.
Imena ikaba ari Intwari iyinga Imanzi, ikaba inkwakuzi mu kugaragaza ibikorwa byiza bidasanzwe mu gihugu birangwa n’ubwitange buhebuje, akamaro n’urugero bihanitse.
Abato biyemeje gutera ikirenge mu cya bakuru babo
Abanyeshuri bakiga mu ishuri ryisumbuye rya Nyange na bo barahamya ko nyuma yo kumva uruhare rwa bakuru babo hari amasomo basigaranye.
Sibomana Marsen wiga mu mwaka wa 6, avuga ko ubutwari bwa bakuru babo bahisemo kutitandukanya ubwo babisabwaga n’abacengezi, ari intambwe ikomeye bemera kandi baha agaciro kuko yabasigiye amasomo yo kwirinda amacakubiri bagashimangira ubunyarwanda.
Agira ati: “Igikorwa cya bariya banyeshuri twibuka kiduha isomo ryo kwirinda amacakubiri tukazirikana ko twese turi Abanyarwanda kuko na bo babigezeho kuko biyumvagamo ubutwari bose.”
Mutijima Isaac wo mu mwaka wa 6, asanga igikorwa cyo kwibuka bakuru babo bishwe n’abacengezi ari umwanya mwiza wo kubibutsa nk’abanyeshuri ko ari Abanyarwanda kandi bagomba kubuharanira buri gihe.
Agira ati: “Nk’urubyiruko rwari mu myaka icyo gihe nk’iyo tugezemo ubu, ubutwari bwabo butugaragariza ko bwakomotse ku mateka bagiye bigishwa kandi na bo biyubakamo ikintu cyo kumva ko ari Abanyarwanda batifuza ko amacakubiri, kwicamo ibice bidakwiye gusubira, akaba ari muri urwo rwego natwe twiteguye guhangana n’ikindi icyo ari cyo cyose cyaza gisa nabyo.”
Riza Ange Kenisha wo mu mwaka wa 5 avuga ko ubutwari bw’abanyeshuri b’Intwari z’Imena bwatumye nka barumuna babo babasha gusobanukirwa gutandukanya ikiza n’ikibi, bahereye ku mahitamo bagize ndetse binabongerera ubumenyi ku byatumye igihugu gihura n’ingaruka mbi ndetse no kubasha guhangana nazo.
Avuga ko ubutwari bakuru babo bagize na bo ubu bafite ubushobozi bwo gutera ikirenge mu cyabo kuko bagenda babyigishwa mu masomo haba mu ishuri, ubuyobozi bw’igihugu n’ababyeyi babo.
Iradukunda Florence wiga mu mwaka wa 2 avuga ko nyuma y’amateka yabaye kuri bakuru be biciwe mu kigo, yiyemeje kuba umuhanzi w’indirimbo ziharanira ubutwari atitaye ku myaka afite yiyemeza kubuharanira yirinda kwitandukanya na bagenzi be.
Mugirente Laurent umubyeyi w’abana 4 utuye mu Karere ka Ngororero atangaza ko bamaze kubona ko ubutwari butagombera imyaka myinshi, akizera ko igikorwa cyakozwe n’abanyeshuri b’i Nyange banga kwitandukanya imbere y’umwanzi bitanga ikizere ku rubyiruko rw’ubu ko nabo babyigiraho.
Avuga ko umusanzu wabo nk’ababyeyi ari ukubasubiriramo amateka nyayo igihugu cyanyuzemo kandi yose agamije kwirinda amacakubiri.
Sindayiheba Phanuel uhagarariye ishyirahamwe Komeza Ubutwari rihuza Intwari z’Imena z’i Nyange, avuga ko bageze kuri iryo shuri batojwe intero yo gukunda ikiza bakanga ikibi bakanakirwanya, batozwa gukundana no gukunda umurimo.
Avuga ko bazakomeza kwigisha abana babaha ubuhamya kandi banatanga umusanzu wabo mu gukemura ibibazo icyo kigo k’ishuri rigifite.
Sindayiheba avuga ko Intwari z’Imena z’i Nyange zikiriho 39 zabashije kwiga mu byiciro bitandukanye mu rwego rwo kwiyubaka, mu buzima naho abari bafite ibibazo bagiye bahabwa serivise z’ubuvuzi.
Muri rusange abagarutse ku butumwa bwabo bagiye bakangurira urubyiruko gukomeza gutera ikirenge mu k’Intwari z’Imena z’i Nyange kugira ngo ubunyarwanda bube nyambere.


c: text/html

text:
Kubera ko itariki ya 28 Ugushyingo 2021 yahuriranye n’Icyumweru cya mbere cy’Adiventi C, kwizihiza umunsi mukuru wa Bikira Mariya Nyina wa Jambo i Kibeho (ku isabukuru y’imyaka 40 Umubyeyi Bikira Mariya amaze atangiye kubonekera i Kibeho) byimuriwe ku wa mbere, tariki ya 29 Ugushyingo 2021.
Twifuje kubasangiza Inyigisho yatanzwe n’Umwepiskopi wa Diyosezi Gatolika ya Gikongoro, Kibeho iherereyemo, Nyiricyubahiro Musenyeri Célestin HAKIZIMANA, mu gitambo cya Misa cyatuwe saa moya za mugitondo (07h00).
Fungura hano:
Amasomo: Iz 7, 10-14; Ef 1, 3-12; Yh 1, 1-5.9-11
Bakristu, bavandimwe, twaje kwizihiza ku nshuro ya 40 Bikira Mariya atangiye kudusura mu Rwanda i Kibeho, tukizihiza kandi imyaka 32 uwo Mubyeyi Nyina wa Jambo adusezeyeho. Ni amahirwe dufite yo kuba twarasuwe n’ab’ijuru, ariko ni n’inshingano dufite yo kudapfusha ubusa urwo ruzinduko. Urukundo Imana idukunda ni rwo rwatumye Nyina wa Jambo adusura. Twakire ubutumwa bwe rero, uko imyaka ishira tuge dutera intambwe imbere tubushyira mu bikorwa byacu bya buri munsi.
Mu isomo rya mbere, Uhoraho yahaye Akhazi umwanya ukwiye wo gusaba ikimenyetso, ati: “Saba Uhoraho Imana yawe aguhe ikimenyetso, cyaba icy’ikuzimu, cyaba icyo mu kirere”. Ni nkaho yamubwiye ati: “Saba icyo ushaka cyose”, byose birahari kandi biranashoboka kuko nta kinanira Imana. Akhazi yumvaga nta kindi yasaba Imana, ibyo yari yarahawe yumvaga bimuhagije, yanze gusaba ikimenyetso kuko ngo adashaka kwinja no kugerageza Uhoraho, ati: “Singiye kwinja Uhoraho”. Akhazi yagize ngo Imana yarananiwe, cyangwa se Imana itanga iguna, yagize ngo Imana ishobora kurambirwa gutanga cyangwa kwinubira uyisaba. N’ubwo atasabye, nyamara icyo kimenyetso cyari gicyenewe, Akhazi yaratinye. Uko kwanga kwa Akhazi ntikwahagaritse umugambi w’urukundo Imana ifitiye mwene muntu, uko kwanga kwe kwabaye imbarutso yo kugira ngo Imana ibwire abantu urukundo ibafitiye.
Muvandimwe, wowe Nyagasani akubwiye ati: “Saba ikimenyetso ushaka”, ese wagisaba? Ese wasaba iki? Aho ntiwabura icyo usaba n’icyo ureka kuko byinshi bikubyiganiramo, ntumenye igikwiye no mu gihe gikwiye? Aho nawe ntiwatinya kugira icyo usaba kuko ushidikanya ku buntu bw’Imana? Ese aho ntiwayisaba uyinja? Ntiwayisaba ugira ngo uyigushe mu mutego? Uyigerageza? Aho kwanga gusaba ikimenyetso kwawe ntikwabangamira umugambi w’Imana? Ntikwahagarika umugambi w’urukundo Imana ifitiye abantu? Twirinde rero kunaniza Imana, ari nako twirinda kunaniza bagenzi bacu tubana, dukorana cyangwa twigana. Tureke Nyagasani atwihere ikimenyetso gikwiye aricyo cy’ivuka ry’umukiza. Ikimenyetso Imana itwihereye kirahebuje, ntigisanzwe kandi ni kimwe rutoki, nticyasubirwamo, ati: ”Dore ngaha umwari asamye inda, akazabyara umuhungu, maze akazamwita Emanweli”. Uwo mwari umuhanuzi n’umwami baziranyeho ashobora kuba yari umwamikazi wari ukiri umugeni. Ubwo abanzi ba Akhazi bashaka kumukura ku ngoma, ikimenyetso Imana itanze ni ivuka ry’umwana bwite uzamuzungura bityo urubyaro rwa Dawudi rukazakomeza kuyobora igihugu. Tureke Nyagasani atwihere ikimenyetso cy’ivuka ry’umukiza, ry’ivuka ry’Imana mu bantu, Imana turi kumwe, itatwitaza, itatunena, itatwibagirwa ahubwo Imana tubana, twirirwana kandi ikarara iwacu no mu byacu. Icyo ni ikimenyetso cya vuba, kidakanganye, kidakomeye ariko Isezerano rishya ryanonosoye irya kera, ryararyujuje, Imana yujuje by’agahebuzo iri sezerano ryayo, ikatwoherereza umwana wayo Yezu, wabyawe n’umwari Mariya, Nyina wa Jambo wadusuye hano i Kibeho, ni byo twaje kwibuka ku nshuro ya 40. Ni ikimenyesto cy’ukwizera gukomeye kuko Imana izaba iri kumwe n’uwo mwana uzavuka. Bikira Mariya wadusuye ni Nyina w’Imana turi kumwe, tubane nawe neza, tubane nawe akaramata. Imana twirirwana, Imana tubana, Imana turarana, Imana itaha iwacu.
Icyazanye Bikira Mariya ni umugambi w’Imana ukomeza wo gukiza abantu. Pawulo Mutagatifu yasingije Imana kubera imigisha yose n’ibyiza byose yahaye abantu muri Yezu Kristu no muri Roho Mutagatifu. Ibyo byiza ni ibihe? Imana yadutoreye muri we kugira ngo tuzayihore imbere mu rukundo, turi intungane n’abaziranenge, icyo ni icya mbere, icya kabiri yagennye ko tuzayibera abana yihitiyemo muri Yezu Kristu. Iducunguza amaraso ye, ishaka gudukoranyiriza hamwe kuri Yezu Kritu. Uwo mugambi w’Imana, Pawulo yamamaje, tuwakire kandi natwe tubereho kuwamamaza hose n’igihe cyose. Bikira Mariya ni uwo mugambi wamuzanye hano i Kibeho, yararebye abona isi imeze nabi cyane, igiye kugwa mu rwobo, aribyo kuvuga guhora mu byago byinshi kandi bidashira.Ubu isi yarigometse, yuzuye ibyaha bitabarika. Nta rukundo n’amahoro yifitemo. Ati: ”Niba mutisubiyeho ngo muhindure imitima yanyu, mwese mugiye kugwa mu rwobo. Nguko uko natwe tugomba gukwiza hose uwo mugambi w’Imana ari nawo wa Mariya wo gukiza abantu. Natwe tumufashe gukiza isi, bityo n’abayiriho bamererwe neza.
Ivanjili twumvise yatubwiye ko Jambo yari Imana, ni ukuvuga ko Nyina wa Jambo wadusuye hano i Kibeho ari Nyina w’Imana. Uwo Jambo ni ubuzima ndetse n’isoko y’ubuzima kuko byose byaremwe nawe, byose bigomba kumuberaho no kubaho muri we. Uwo Jambo w’Imana, wabyawe na Bikira Mariya, ashyigikiye ubuzima. Abanyanyagiza batarundarunda hamwe nawe, abatari kumwe kandi bamurwanya ni abarwanya ubuzima, bakabwica cyangwa se bakabwonona. Iyo Mariya atwibwiye, yiyita “Nyina wa Jambo”, tugomba kumva Nyina w’Urumuri na Nyina w’Ubuzima. Jambo, iryo zina riratwumvisha ko Yezu ari We shusho rizima kandi rishyitse ry’Imana Data, kandi akaba nk’Ijambo rizima ritumenyesha Imana Data, na Yo ikatwimenyesha muri We. Jambo uwo rero yariho mu ntangiriro akaba ariyo mpamvu ibintu byose ari we bikesha kubaho, ibiremwa byose bibaho bimuturutseho. Niwe utanga ubugingo, kandi ubwo bugingo bukaba urumuri rw’abantu. Urumuri rumurika mu mwijima, ariko umwijima wanga kurwakira.
Uwo Jambo ni urumuri, yaje mu be, abe ntibamumenya kandi ntibanamwakiriye. Natwe rero kuva tubatizwa, twahawe urumuri, tuba abana b’urumuri, tugende twigizayo umwijima. N’abaturebera kure bazajye babona icyezezi cy’urumuri rumurikira mu mwijima, maze babone urumuri kuko umwijima udashobora kuzimanganya buheriheri urumuri. Bikira Mariya wadusuye ni Nyina Jambo, ari we Rumuri Nyarumuri, natwe rero nakomeze atubyare, dukomeze tumurikire isi yacu iheranwa n’umwijima kenshi kuko itamenye Jambo kandi ariwe wayibeshejeho. Isi ni nka wa mwana w’igisambo wima uwamuhaye. Uwo Jambo yari mu isi, n’ubwo isi yabayeho ku bwe yararenze ntiyamumenya, yaje mu bye, ariko abe ntibamwakira.
Ng’icyo icyashenguye umutima w’umubyeyi wacu Mariya. Twabaye nka wa Mwana gito wabwiye umubyeyi we ngo “ntuzongere kumbyara”, cyangwa cya kibindi cyabwiye umubumbyi wacyo ngo “ntuzongere kumbumba”. Yezu, Jambo w’Imana, yakuwe mu bye n’abe, barabimubohoje, barabimupapuje. Twebwe ariko bavandimwe, turahirwa kuko twaramwakiriye, ikimenyimenyi ni uko twaje hano kongera kwiyibutsa ubutumwa Mariya yatugeneye, araduha ububasha bwo guhinduka abana b’Imana. Maze ibyabaye muri Bikira Mariya, bibe muri buri wese waje hano, “nuko Jambo yigira umuntu maze abana natwe”, Jambo yigize umuntu mu nda y’Umubyeyi Mariya, yigira umwe muri twe, aba Emanweri, Imana turi kumwe. Natwe rero turi abo mu muryango wa Yezu, kuko twumva Ijambo rye tukarikurikiza, tumuhe ibyacu n’abacu abigiremo ijambo, agire umwanya w’ibanze mu mutima wacu, ature muri twe, abe muri twe natwe tubane nawe, tube muri we, tumukurikire kandi tumukurikize.
Nyiricyubahiro Mgr Célestin HAKIZIMANA, Umwepiskopi wa GIKONGORO

robotstxt: allowed

filter: keep


text:
Inyigisho yo ku munsi w’Abana batagatifu b’i Betelehemu, 28 Ukuboza 2015
-
Imana yanga akarengane n’ubugira nabi
Ku bamenyereye ibyo guhunga bakwiyumvisha uburyo Umuryango Mutagatifu wafashe utwangushye kugira ngo urengere ubuzima bw’umwana.
Ibyishimo bari batewe n’ivuka ry’Umwana bigize kidobya bagomba guhunga. Kuri iki gihe ni benshi mu bana bahunze batazi icyo ari cyo inzu, umuryango n’ibindi byinshi impunzi zibura.
Umwana w’Imana ntaramenya no kuvuga abaye impunzi ya politiki. Impunzi ya politiki kuko Herodi yamwumvagamo uzamusimbura, mu yandi magambo urwanya ubutegetsi bwe. Ntaranavuga bamuvanze mu bya politiki.
Ni benshi mu bato cyangwa muri ba rubanda rusanzwe bavangwa mu bya politiki no mu zindi mpaka zo kurwanira iby’iyi si, bakaba bahasiga ubuzima bwabo. Ni benshi bapfa bazira ibyo batazi, batwererwa ibitekerezo batagira.
Herodi aratera icyumvirizo akumva uwo mwana wavutse abangamiye ubwami bwe. Akarengane kagwira benshi mu baciye bugufi bo muri iyi si n’umwana w’Imana kamugezeho. Umwana w’Imana Ishoborabyose arugarijwe, barangije kumucira urubanza.
Ikintu gikomeye ariko si ubugome bushobora kuba mu mitima y’abantu. Igikomeye muri iyi vanjili ya none ni uburyo Imana ikoresha abanyantege nke ikaturinda ubwo bugome. Yozefu nta bushobozi yari afite bwo guhangara ingabo za Herodi ngo arengere umwana. Ni ikintu gikomeye ukuntu umuntu usanzwe arinda umutekano w’Imana. Yozefu utagira intwaro ni we Imana yashinze umutekano w’umwana wayo.
-
Abanyantege nke Imana ibahinduramo abanyabubasha
Imana mu buhangage bwayo yashoboraga kohereza imitwe y’abamalayika bakarinda umutekano w’Umwana wayo (Mt 26,52-53); yewe yashoboraga no kwifashisha Abaromani bari bafite igisirikare cya mbere ku isi muri icyo bakarinda umutekano w’Umwana wayo. Nyamara umugabo umwe usanzwe, umubaji ni we ushinzwe umutekano w’Umwana w’Imana. Ntaho batubwira ko yaba yarigeze mu ngabo. Mu bintu byoroheje, mu bantu baciye bugufi Imana igaragaza ububasha bwayo.
Umwana w’Imana, ni Umwami w’amahoro. Amahoro adakomoka ku ntambara n’intwaro. Na none Imana yashoboraga kumanura umuriro uvuye mu ijuru ingabo za Herodi ntizigire icyo zikora (Lk 54-56). Ariko Imana ihisemo guhungisha Umwana wayo aho gukora intambara.
Imana ntishaka intambara n’ubwo hari abayikora bitwaje izina ryayo. Imana ntishobora kudutuma gutera amahane mu izina ryayo. Abo Imana ituma kuyirwanirira ntibitwaza intwaro bayoborwa n’urukundo , kwicisha bugufi no kumvira ijambo ryayo. Yozefu yashoboye kurindira Umwana w’Imana kuko yumviye ibyo malayika yari yamubwiye. Ntiyashatse uko yihisha cyangwa ubundi buryo. Yarumviye. Igihe cyose twakumvira ijwi ry’Imana ntacyizaduhungabanya, rizaturinda ibyatubuza amahoro byose.
Dusabirane kumva ijwi ry’Imana ryo ritanga kandi rikwiza amahoro y’ukuri.
Padiri Charles Hakorimana
Madrid/Espagne


text:
Kim Marie Claire Umutesi uhagarariye Umuryango ugamije guteza imbere ubukerarugendo bw’Afurika (Africa Tourism Association/ATA) muri Senegal, atewe ishema no kuba yaratangiye gutanga umusanzu mu iterambere ry’ubukerarugendo yakunze kuva kera akiri muto.
Mu kiganiro n’Imvaho Nshya, yatangaje ko ubu afite imishinga yatangiye n’iyo agiye gutangiza igamije guteza imbere ubukerarugendo bw’u Rwanda n’Afurika.
Yagize ati: “Ubu natangiye ibyitwa Family Hosting mu Rwanda, aho umukerarugendo aza akaba yabaho nk’Umunyarwanda, akiga bimwe na bimwe mu bituranga nk’ururimi n’imbyino, akanamenya amateka y’u Rwanda”.
Yakomeje agira ati: “Ndimo gutegura umushinga wo guteza imbere u Rwanda n’Afurika binyuze mu mushinga w’ubugeni, indyo n’imbyino bya gakondo (Art-food and dance)”.
Arateganya no guhuza abakora mu bukerarugendo bakajya bahurira mu gihugu runaka buri mwaka, bakungurana ibitekerezo. Ati: “Bizajya bidufasha gutembera tuniga uko twakomeza guteza imbere Igihugu cyacu mu bukerarugendo”.
Umutesi afite impamyabumenyi y’ikiciro cya kabiri cya kaminuza mu Bukerarugendo n’Indimi yakuye i Dakar muri Senegal.
Agaruka ku buzima bwe n’uko yakabije inzozi ze yinjira mu bijyanye n’ubukerarugendo, yagize ati: “Kuva kera nkiri umwana nakundaga indimi n’abantu, nkumva ko naganira n’uwo ari we wese ntagize inzitizi y’ururimi, kandi mu bukerarugendo umuntu ahura n’abantu batandukanye bavuga n’indimi zitandukanye, ni yo mpamvu nahisemo kwiga ririya shami”.
Yatangiye gukorera Umuryango “Africa Tourism Association” (ufite ikicaro gikuru i New York muri Amerika) mu buryo budahoraho akiri ku ntebe y’ishuri mu 2011, nyuma aza no kuhabona akazi gahoraho. Yanakoze mu Rwanda mu muryango Mpuzamahanga utari uwa Leta ugamije kurinda ingagi “International Gorilla Conservation Programme”.
Ayo mahirwe yose yagiye abona yayabyaje umusaruro n’ubu akaba akomeje kuyakoresha atanga umusanzu mu iterambere ry’ubukerarugendo bw’u Rwanda cyane cyane.
Yagize ati: “Icyo gihe mbakorera byamfashije gusura ahantu hatandukanye, guhura n’abantu batandukanye no kumenya kubana na bo; byamfashije kandi guhaha ubumenyi no gutekereza icyo nakorera Igihugu cyange n’Afurika mu bijyanye no guteza imbere ubukerarugendo”.
Anaterwa ishema n’igihembo cy’Umuyobozi ukiri muto (Young Leader), yaherewe i New York ubwo yari ahagarariye u Rwanda mu Nama Mpuzamahanga y’Abayobozi iba buri mwaka itegurwa n’Umuryango “ Miracle Corners of the World”. Yahembwe gutembera no guhura n’abandi babaye abayobozi bakiri bato bo hirya no hino ku Isi, baraganira bungurana ibitekerezo.
Umutesi ni n’umuhanzi w’ imbyino n’ imivugo
Mu buhanzi bw’ imbyino n’imivugo, Umutesi yitwa Kim Claire Kayipeti (Kayipeti ni izina rya se).
Uretse ubukerarugendo, yatangaje ko ubuhanzi na bwo buri mu bintu akunda cyane, kandi abasha kubihuza n’akazi akora ku buryo kimwe kitabangamira ikindi.
Ati: “Burya iyo umuntu akunda ikintu ntakiburira umwanya byose bisaba kugira gahunda, […] umwanya wo kwandika imivugo no kubyina ndawubona, gusa mu byo umuntu akunda haba hari ikiza imbere kurusha ikindi. Ubukerarugendo buza imbere y’ubuhanzi”.
Yagarutse kuri bimwe mu bihangano bye, avugamo bibiri na we ubwe akunda cyane; akaba ari indirimbo yise “Rwanda uri nziza pe!”, n’umuvugo witwa “Devoir de Mémoire” utuma atekereza ku be yabuze muri Jenoside yakorewe Abatutsi mu Rwanda, ukamuha n’imbaraga zo gukora.
Akunda no kubyina imbyino nyarwanda. Ati: “Kuva nkiri muto narabikundaga, ndi mu batangije itorero ry’imbyino ryitwa ABATANGANA muri Senegal”.
Yize no kubyina zimwe mu byino zo mu bindi bihugu zirimo iyitwa “Kizomba” na “Salsa”. Ati: “Kubyina ndabikunda cyane biranshimisha”.
Nyuma y’ubuhanzi n’ubukerarugendo, akunda guteka…
Umutesi yavuze ko iyo atari mu buhanzi no mu kazi ke ka buri munsi, hari ibimufasha kuruhuka. Ati: “Nkunda guteka ngatumira abantu tugasangira, Yoga (ubwoko bwa siporo) na yo impa amahoro cyane”.
Arakangurira abagore n’abakobwa gutinyuka bagakora
Kim Marie Claire Umutesi akunze kujya mu bihugu bitandukanye bitewe n’akazi akora: atuye mu Bufaransa ariko akorera muri Senegal, rimwe na rimwe ajya akorera no muri Amerika.
Nk’Umunyarwandakazi watinyutse akiha intego yo kugera ku nzozi ze mu murimo akunda, arakangurira abandi Banyarwandakazi gutinyuka bagakora, bakaba barenga n’imbibi z’u Rwanda bakagera no mu bindi bihugu.
Ati: “Ni ibintu byiza bituma umuntu afunguka mu mutwe ariko bisaba ubwitonzi no gushishoza”.
Nubwo iyo umuntu agitangira umurimo yiyemeje ahura n’imbogamizi, ariko yirinda ko zimuca intege agakorera ku ntego. Avuga ko agitangira icyamutonze ari ugukorera mu bihugu; ahari abantu bafite imico itandukanye. Ati: “Ariko byose bisaba ubwitonzi, nta kigoye cyane iyo ukora ibyo ukunze kandi ugakorera kuri gahunda”.
Yifuza ko Abanyarwandakazi bakwitabira ubukerugendo kuko na ho hari amahirwe menshi babyaza umusaruro.
Yakomeje agira ati: “Mu bukerarugendo Abanyarwandakazi bahagaze neza ariko nifuza ko barushaho, harimo amahirwe menshi yo kwiteza imbere bitagarukiye ku gukora mu ndege no muri hoteri gusa”.
Ashimangira ko iyo wihaye intego ugera kuri byinshi.


text:
Ifoto internet topsante
Benshi mu basore bibaza byinshi kubyerekeranye n’ubusugi bw’abakobwa uburyo wamenya ko umukobwa ari isugi cyangwa Atari yo.
Ese kuba isugi bishaka kuvuga iki muri rusange? Ese umukobwa ashobora gusama kandi agifite ibimenyetso by’ubusugi?menya byinshi kuribyo.
Amakuru dukesha urubuga rwa internet topsante.com, ruratangaza ko kugira ngo bavuge ko umukobwa ari isugi igihe cyose nta gitsina cy’umuhungu cyanwa umugabo cyari cyinjira mu gitsina cye.
Ni ukuvuga igihe cyose atari yakora imibonano mpuzabitsina. Igihe hagize ikindi kintu kibasha kugera mu gitsina cy’umukobwa kitari igitsina cy’umugabo, urugero nk’urutoki rwa mugenzi we cyangwa se agatambaro k’amazi, ibi bitabuza umukobwa kwitwa isugi.
Hymen (agahu gato cyane kaba gatwikiriye ku mwenge w’igitsina cy’umukobwa utarakora imibonano mpuzabitsina),
Ese ni ko kimenyetso cyonyine kigaragaza ko umukobwa akiri isugi?
Bavuga ko Hymen cyangwa se kariya gahu iyo gacitse kakava ku mwenge w’igitsina cy’umukobwa, atari cyo kimenyetso cyonyine gishobora kwerekana ko umukobwa akiri isugi kubera ko aka gahu gashobora kwangirika biturutse ku zindi mpamvu zitari ugukora imibonano mpuzabitsina.
Urugero nko gukora sports, kugenda cyane n’ibindi. Gusa ngo mu gihe aka gahu kangiritse biturutse ku gukora imibonano mpuzabitsina byo bishobora kugenderwaho bavuga ko umukobwa yatakaje ubusugi bwe.
Ese kuva amaraso cyangwa kubabara mu gihe ukoze imibonano nibyo bigaragaza ko wari isugi?
Oya, ibi ntibivuga ko wari isugi, cyane ko umukobwa ashobora kuva amaraso mu mibonano mpuzabitsina yindi ashobora gukora ndetse kandi ngo hymen ishobora gucika utagize ububabare na bumwe cyangwa ngo uve amaraso.
Ese muganga ashobora kumenya ko umukobwa akiri isugi?
Oya, muganga ntashobora kumenya ko ukiri isugi ahubwo muganga ashobora kubona ko hymen yawe itangiritse cyangwa yangiritse, ni ukuvuga itakiri mu mwanya wayo.
Gusa, muganga akubaza niba warigeze ukora imibonano mpuzabitsina mu buzima bwawe mbere y’uko agusuzuma (examen gynecologique), bityo bimufasha kumenya ubwoko bw’igikoresho yakwifashisha bita speculum mu rwego rwo kutangiza hymen yawe.
Ni gute abakobwa bashobora kubeshya ko ari amasugi kandi barakoze imibonano mpuzabitsina?
Abakobwa benshi bashobora kubeshya ko ari amasugi nyamara kandi barakoze imibonano mpuzabitsina.
Urugero; abakobwa bamwe ngo bashobora gusaba abahungu gukora imibonano yo mu kibuno (penetration anale), aho kwinjira anyuze mu gitsina bisanzwe, noneho ibi bigatuma ka gahu bita hymen katangirika kubera ko batakoze imibonano mu nzira isanzwe ahubwo bakoze imibonano yo mu kibuno.
Hymen kandi ishobora kutangirika cyangwa ngo icike nyamara umukobwa yakoze imibonano mpuzabitsina, aha naho iyo umukobwa avuze ko ari isugi aba abeshye.
Kuba imiryango imwe n’imwe mu Rwanda yaba ireba ko mu mashuka umukobwa wabo yarayemo mu ijoro yakoze ubukwe harimo amaraso, akenshi bibwira ko aya maraso aturuka ku gucika kwa hymen na byo ni ukwibeshya cyane kuko iki ntabwo ari ikimenyetso cy’ubusugi bw’umukobwa.
Kuba isugi ntibivuga kuba isugi mu mubiri gusa ahubwo bivuga kuba isugi mu mubiri no mu bitekerezo. Urugero ushobora gukora caresses n’inshuti yawe ariko wenda ntimugere aho mukora imibonano mpuzabitsina, ibi ntibivuga ko uba ukiri isugi.
Ni ukuvuga ko nabwo ubusugi bwawe uba wabwangije mu bitekerezo ariko ku mubiri ukibufite.
Icyo dusaba abakobwa bakora imibonano yo mu kibuno (penetration anale) mu rwego rwo kugira ngo bazabeshye ko bakiri amasugi.
Gukora imibonano mpuzabitsina binyuze mu kibuno ni inzira yanduriramo virus itera SIDA ku buryo bworoshye, ni ukuvuga ko agakingirizo ari ngombwa mu gihe cyose waba ukoresha ubu buryo.
Ikindi kandi, ugomba kwitonda cyane kubera ko ushobora no gusama, kabone nubwo waba wakoresheje ubu buryo, bitewe n’uko amasohoro y’umugabo ashobora kumanuka akava mu kibuno agatemba yinjira mu gitsina
Yanditswe na Sarongo Richard Muhabura.rw


text:
TUMENYE BIBILIYA:Igice cya gatatu:Umwami n’ abantu be: inkoni ya Aroni irarabya
Igice cya mbere: hari abantu batazasobanukirwa iby’ iki gitangaza!
Kubara:17:16-28
Byaba ari igitangaza uramutse uraje inkoni ahantu, maze mu gitondo ugasanga yazanye uburabyo! Hari ibyiciro bibiri ukwiriye kwirinda kubamo; kuko ubirimo ntiwabasha kwakira ibitangaza byo mu isezerano rya kera n’ icyo bisobanuye, icyakora byakubera nk’ umugani w’ urukwavu n’ impyisi:
- Abantu batizera: hari abasoma Bibiliya kugira ngo bahinyuze, baburane, cyangwa ngo bimare amatsiko gusa. Umuntu uvuga Imana mu magambo ye gusa, ariko ibitekerezo bye bitifuza gushyira Imana hejuru mu byo akora (ubuzima bwe), ahinduka utizera kandi bene uyu ntashobora kunezeza Imana kuko Imana itaba mu buzima bwe! (Abaheburayo 11:6). Imana rero iyo itakwishimira, ntabwo yakwigisha uko ushyira ijambo ryayo mu bikorwa, kuko nta muhate ugira wo kubaho mu buzima burimo kubaha Imana.
Umuntu utizera ashakira muri Bibiliya amagambo yo gushyigikira ibitekerezo bye (urugero: ashakamo ijambo rishyigikira/ rirwanya kunywa inzoga bitewe n’ icyo we yumva ari ukuri).
Ariko uwizera we afata ijambo ry’ Imana akarishyira mu bitekerezo kugira ngo bihinduke nk’uko Imana ishaka. (Kwizera bituma umuntu yitegura kwigishwa na Bibiliya).
- Abantu basoma Bibiliya nabi: hari abasoma iri jambo nk’ abasoma igitabo cy’ amateka ya Isiraheli. Nyamara ntibazi ko ari ijambo ryahanuwe kandi rirushaho gukomera (2 Petero: 3:19), kandi ko ari indorerwamo umuntu yireberamo maze agasaba Yesu kumwuhagira imyanda yibonyeho (Yakobo:3:19)! (Abakora ibyaha bakavuga ko nta mutima ubacira urubanza cyangwa ko amadini yabo abibemerera ni uko batajya birebera mu ndorerwamo y’ Ijambo ry’ Imana). Kubera ko ubu buhanuzi bwo mu Byanditswe Byera ntibwanditswe ku bw’ ubushake bw’ umuntu, ahubwo abantu b’ Imana bavugaga ibyavaga ku Mana bashorewe n’ Umwuka wera (1 Petero:1:21).
Wirinde cyane rero kuko usoma ijambo ry’ Imana wese aba akwiriye guhindurwa na ryo, agakora icyo rivuga niba ari Ukwihana, gushima, guhiga umuhigo cyangwa kureka.
“Ibyanditswe byera byose byahumetswe n’ Imana kandi bigira umumaro wo kwigisha umuntu, no kumwemeza ibyaha bye no kumutunganya, no kumuhanira gukiranuka…”
2 Timoteyo:3:16.
Ubutaha tuzagaruka ku mpamvu Imana yashimye kutwigishiriza ku nkoni y’ umutambyi Aroni.
600 total views, 2 views today


text:
Menya impamvu zizatuma Yesu azagaruka
UBUSOBANURO NYABWO BWO KUGARUKA KWA KRISTO
Umuvugabutumwabwiza akaba n’umumisiyoneri udatumwa n’itorero runaka (Free missionary) Ndikubwimana Mazimpaka Joseph yagize ati “Kugaruka kwa Yesu gusobanurwa mu buryo bubiri: Yesu azagaruka gutwara itorero maze azongere agarukane n’itorero rye kwimana ingoma y’imyaka igihumbi.”
Ni mu cyumweru cyahariwe itsinda ry’abavugabutumwa bakorera umurimo w’Imana muri Kaminuza y’u Rwanda ishami rya Huye mu muryango witwa CEP ubwo twaganirijwe ku kugaruka kwa Yesu.
Ndikubwimana yavuze ko mu kugaruka kwa Yesu harimo ababivuga kwinshi bitewe n’impamvu ibibatera: Abizera Kristo bo bitewe n’urukumbuzi bafitiye Kristo kandi n’imiruho baruhira muri Iyi si baba bafite inzara n’inyota byo kuzabana n’Uwabacunguye.
Hari abavuga ko atazaza kuko batabyizera abandi bati “Yagaruka mu isi n’ibyo bamukoreye?” ariko ibi byose babivuga babitewe no kwirengagiza ukuri kuvugwa kw’ijambo ry’Imana.
Bimwe Mu Bintu Bizatuma Yesu Agaruka
Kuko ibyanditswe ariko bivuga: Yesu azaza kugira ngo ibyanditswe n’amasezerano Imana yavuze asohore kuko atari Imana ibeshya.
1. Gutwara itorero: Mu magambo Yesu yavuze harimo nagaragaza ko azagaruka gutwara abamwizeye: Mwizere Imana nanjye munyizere, mu rugo rwa Data hari amazu menshi, ngiye kubategurira ahanyu kugira ngo aho nzaba namwe muzabeyo.”
2. Guca imanza z’abamwanga n’abataramwemeye: Abantu bose bamusuzuguye, bakamukwena, bakamukubita ndetse n’abo yabwirije ubutumwa bakabukerensa azaza abacireho imanza zikwiriye ibyo bakoze.
Kwangirika kw’isi: Yesu azaza amareho imiruho, imihati n’ibyago byose by’iyi si biterwa n’umwijima w’ibyaha kandi ashyire mu mahoro abamwizeye bose .
3.Gukuraho burundu Satani: Ni byo koko Yesu yanesheje Satani ariko aracyakora kandi ayobya benshi, rero kimwe mu bintu by’ingenzi bizamugarura ni ugukuraho burundu imirimo y’umwanzi Satani yose.
Kugaruka kwa Yesu ni inkuru y’impamo kandi kuzabera kwiza abizera bose, mbese abasinziririye muri Kristo kuko Imana Data izabazanana na Kristo bene abo naho abatizera bazaba babikiwe umujinya w’Imana.
Yashimangiye ko mu kugaruka kwa Yesu atazababarira abanyamashyengo mabi n’ibindi byaha bifatwa nkaho byoroshye (ku Mana ibyaha byose ni bimwe.) kuko abazamusanganira ari abamwizeye kandi bibonereza mu maraso ye bakirinda muri byose. Yohana14.1-4, Tito 2.11-12.
1,522 total views, 2 views today


text:
Table of Contents
Kuva imyuna gishobora kuba ikibazo gikomeye k’uyifite ariko kubw’amahirwe akenshi ntago aba ari ikibazo gikomeye kandi gishobora no gukemurwa kuburyo bworoshye.
Imyuna igabanyije mubice 2: kuva bishobora kubera mumazuru imbere cyane cyangwa bikabera mu gice kinyuma mu mazuru.
1. Kuva bituruka mu gice cy’inyuma mu mazuru nibyo biboneka cyane, ku rugero rwa 90%. Biba bitewe n’udutsi duto dutwara amaraso tw’inyuma tuba twacitse nuko bigatera amaraso kuva. Byoroshye kuvurwa kuko hari ibyo ushobora kwikorera wowe cg muganga yagukorera byoroshye mu guhagarika amaraso kuva.
2. Kuva imyuna bituruka mu gice kimbere cyane . uko kuva ,nubwo kutaboneka cyane ugereranyije n’ubwambere gusa kurakomeye kandi iyo bibaye bibaba ari bibi kubuzima bw’uwo bibayeho. ibi ariko bikunze kuba kubakuze cyane aho biterwa no gucika kw’imijyana y’amaraso mu gice kinyuma mu mazuru . kuvira imbere ni ikibazo gikomeye ndetse gisaba guhita ugana ivuriro byihuse.
Kuva imyuna bikunze kugaragara mu gihe cy’ubushyuhe, cg ubukonje ariko bukabije, n’ubwo bikunze kugaragara mungeri zose riko akenshi bikunze kw’ibanda mu bana bato n’abakuze hagati y’imyaka 50 na 80.
Impamvu zitera kuva imyuna
Muri rusange ikintu cyose cyakwangiza bikomeye amazuru gishobora gutera imyuna; gishobora kuba urushyi cg ingumi mu maso cg ahegereye amazuru, kimwe n’ikindi cyose cyangiza imikorere myiza y’amazuru nko gukoresha ibintu bisongoye mu mazuru cg guhora urwaye ibicurane kuko mikorobe zibasira imikorere myiza y’amazuru bikaba byatera kokera cyane.
Ibindi bibitera birimo:
- Indwara iba ibyihishe inyuma ,nk’ubushobozi bucye bwo kuvura kw’amaraso, ibi nabyo byatera kubva imyuna.
- Indwara z’umwijima nazo zishobora gutuma amaraso atavura bityo bigatuma habaho kuva imyuna.
- Umuvuduko w’amaraso nawo ushobora gutuma uzajya uva imyuna n’ubwo wo wonyine utatera kuva imyuna.
- Udutsi duto dutwara amaraso dukoze nabi kimwe na kanseri zishobora kw’ibasira amazuru.
Ibimenyetso byo kuva imyuna
Akenshi kuva imyuna biba mu izuru rimwe. Iyo amaraso abaye menshi, ashobora no kuzura aho amazuru yombi ahurira (ahazwi nka nasopharnyx) bikaba byatera amaraso guturuka mu mazuru yombi. Amaraso ashobora no kumanuka mu muhogo akaba yagera mu gifu, bikaba byatera uri kuva gucira cg kuruka amaraso.
Ni ryari ugomba kugana kwa muganga mu gihe uva imyuna?
- Niba uva imyuna kenshi
- niba ubona amaraso yatangiye no kuza mubindi bice by’umubiri nk’inkari cg ibyo witumye
- Igihe uruhu rwawe rwatangiye guhindura ibara, rukirabura kandi rukubabaza igihe cyose ugize ikibazo.
- Niba uri gufata imiti ituma amaraso atavura.
- Mu gihe urwaye indwara zituma amaraso atavura nk’indwa ibasira umw’ijima , impyiko cg indwara yo kuva ntukame.
Ugomba kugana ivuriro rikwegereye vuba na bwangu mu gihe:
- Ubona bidahagarara nyuma y’iminota 10
- Niba uva imyuna mubihe bitandukanye ariko mu gihe gito
- Mu gihe uhumeka bikugoye cg umutima uteragura cyane
- Niba wumva uri kuzungera cg Wumva ugiye kwikubita hasi.
- Muhihe ukorora cg uruka amaraso
Ningombwa kwihutira kwa mu ganga mugihe ugaragaje kimwe muri ibi bimenyetso.
Uburyo wakwirinda kuva imyuna
- Kuva imyuna kuri bamwe biterwa n’ihindagurika ry’ikirere, mu gihe hashyushye cyane cg hakonje. Ushobora gukoresha Vaseline ukazajya usiga ku mazuru, cg indi miti yoroheje bapuriza mu mazuru mu rwego rwo koroshya imiyoboro yo mu mazuru.
- Irinde kwikorakora no gukoresha ibindi bintu ma mazuru yawe mu buryo bwayangiza
- Irinde kunywa itabi. Itabi rituma mu mazuru humagara cyane
- Niba kuva imyuna biterwa n’indi ndwara; yaba umwijima, allergies cg sinusite ni ngombwa gukurikiza inama za muganga mu kwirinda kuva imyuna.


text:
NTA UTERA IMIGERI IBIRI ICYARIMWE NGO AHAME HAMWE: Abarwanya ubutegetsi buliho nibazirikane aya magambo, buli wese yirinde gushaka gusenya abo basangiye urugendo n’iyo baba batari mu kinyabiziga kimwe nawe.
Banyarwanda bavandimwe dusangiye umurage ;
Hari byinshi nifuzaga kwandikaho aliko mpisemo kubanza kuvuga kuli iyi ngingo igaragara nk’umutwe w’inyandiko kuberako niyumvamo ko yihutirwa.
Ibyo nifuzaga kuvugaho kandi nzakomeza kuganiraho na nyuma yo kubagezaho iki kiganiro, ni ibijyanye no gushishikariza abo mu moko Hutu-Tutsi gukanguka bakireba bakareba ejo hahise maze bakiyemeza kwegerana no gukemurira hamwe ibibazo, byaba ibyo kuvanaho ubutegetsi bw’igitugu butoroheye abanyarwanda muli iki gihe ndetse n’ibyo guhamya neza uburyo bw’imibanire bubakwiye.
Reka twiganirire noneho ku cyatuzinduye cy’uko kwiha gutera imigeri ibiri umwe uwutera umunyagitugu uwundi uwutera abarwanya umunyagitugu nawe witwa ko urwanya, ali ikosa likaba n’ikosa ry’igenarugamba « erreur strategique/strategic error », kuko uba wisenya mu buryo buziguye utabibona, kuko uba uca intege abaca intege umunyagitugu nawe urwanya. Kugenza gutya ni ukudashakira ibyiza abo uvuga ko uharanira gutabara, aha ndavuga abanyarwanda.
Muli ibi bihe, abarwanya ubutegetsi buyoboje iterabwoba abanyarwanda bamaze kwiyongera haba mu mubare w’amashyaka ya opozisiyo haba no mu bantu ku giti cyabo batanga ibitekerezo bikangurira abanyarwanda kwishakira umubano mwiza hagati yabo. Iki ni ikimenyetso cyiza kigaragaza ko abanyarwanda bariho bakanguka ku muvuduko ushimishije, kikagaragaza kandi ko ubayoboye nabi atazakomeza kubangiriza ngo bamwihorere ubuzirakumusaba guhinduka cyangwa se kumwihaniza igihe yanze akanangira, byakwangwa abaturage bababaye bakikemurira ibibazo mu nzira yaba ibihutiye.
Uko bigenda bigaragara ko iyi ngoma y’igitugu ishobora gusenyuka vuba cyangwa se bitinze ho gake, niko bamwe mu bayirwanya batangiye kwikanga ko rya sangira n’isaranganya baririmba ritazabanezeza, nabo bakaba bakwibwira bati : « dore turi mu bafite igihagararo cyane muli opozisiyo, none nimucyo dutangire dusenye abandi noneho tuzasigare twenyine, n’amahanga abe aritwe azajya anyuraho twenyine, maze iyi ngoma nihirima tuzifatire twiharire ! »
Ngili ikosa rikomeye rero ryagiye rikururira u Rwanda akaga kaje kuvamo iyicwa ry’imbaga y’amoko yose mu buryo buteye ubwoba na n’ubu abanyarwanda bagipfa.
Baca umugani mu kinyarwanda ngo : « BABONA ISHA ITAMBA BAGATA N’URWO BARI BAMBAYE »
Abafaransa bo bakavuga ngo « IL NE FAUT PAS VENDRE LA PAEAU DE L’OURS AVANT DE L’AVOIR TUE », abongereza bo bati : « NEVER COUNT CHICKENS BEFORE THEY ARE HATCHED ».
Dore ibyashenye ubwami muli 1959, kandi abambari b’umwami iyo batwaza buke bakumvikana n’abandi banyarwanda, bashoboraga gukomeza ubwami Umwami agakomeza, umuhutu yajyaga asuzugura akamwungiriza cyangwa se akaba ushinzwe ubutegetsi nyubahirizategeko kandi ibintu bikaba byiza. Byabindi byo kuvuga ngo reka nziharire ndwanye n’aba batutsi bashaka kungira inama n’amashyaka yabo kuko aba bahutu bo ntacyo bari cyo byabakozeho! Buliya Lunari yabonaga intsinzi ali iyayo, igatangira kwiteganyiriza kuzayiharira itaranayishyikira! Abakuru bayo ntibatinze kubona ko bibeshyaga!
Dore kandi byashenye MRND n’izina ryayo yari imaze kubaka mu banyarawanda batari bake, ubwo yavugaga iti reka nsenye n’aba bahutu b’amashyaka angira inama, maze niharire kuko bariya batutsi bon nta mutamiro ulimo kuko mfite n’abanshyigikiye hirya no hino ku isi mu bihugu by’inshuti. Nyamara iyo abambari ba MRND bacisha make kare bakegerana n’abandi halimo n’abo bihaga gusuzugura, bakemera gusabana no gusangira, nta kibazo kiba cyarabaye, ishyaka ryabo ryashoboraga kuguma ku butegetsi noneho umutusi uvuye hehe cyangwa se wabaga aha mu Rwanda akaba yakungiriza na Perezida cyangwa agahabwa n’undi mwanya. Aliko byaranze. Buliya MRND yararebaga igasanga intsinzi izaba iyabo, noneho itangira kwitegura uko iziharira itaranayishyikira, hanyuma iza kwibuka ibitereko yasheshe! Yatekereje kwemera isaranganya trop tard. Abari bayikuriye ntibatinze kubona ko bibeshyaga.
Dore nanone birongeye FPR iliho irakora nka LUNARI na MRND, ibyayo buli wese yahita yibwira uko bizarangira niba nta gihindutse. Ubu FPR nayo irareba igasanga intsinzi ali iyayo, utu dushyaka twose izatuzingazinga ikadupfunyapfunya mu isogonda, aho gukenga ngo yiteganyirize. Abayikuriye ntibazatinda kubona ko bibeshya.
Tugarutse muli opozisiyo yacu iliho ubu rero, igishekeje ni uko iyi ngeso naho itahatanzwe. Hali abafite ibisigisigi by’amashyaka babayemo cyangwa se ubuhirimbanyi n’intambara z’ukwibohoza bagize, bakaba bakili mu nzozi z’igihe baganzaga bakigizayo abandi maze bakifatira byose bonyine. Ntibabona ko ibyo ali nabyo byabakururiye ibibazo bibonamwo ubungubu. Balimo abahutu bo mu bihe bya cyera, bakabamo n’abatutsi bo mu bihe bya vuba aha n’abatutsi bo mu bihe bya cyera. Iyo ngeso irakurura umutima wabo iwuganisha mu kurwanya abandi baharanira impinduka, kubatesha agaciro mu mvugo cyangwa se mu nyandiko, no kuyobya rubanda bayereka ko kanaka na kanaka ali abakozi b’uwo barwanya. Aya ni amaco yo kugira ngo abagenza batyo basigare muli opozisiyo bonyine. Ibi ntibikorwa n’umuntu umwe cyangwa se ishyaka limwe, bikorwa na benshi, kandi byagiye biviramo n’amashyaka menshi gucikagurikamo ibice, biyatunguye cyangwa se bidatunguranye.
BITEYE AGAHINDA CYANE, KANDI NTA CYIZERE BITANGA – ESE BIRATERWA n’IKI?
Dore impamvu nkeka zibitera, kandi zirwanyijwe iyi ntambara yo kwibohoza yabera bose, abahutu n’abatutsi, maze urukundo muli bo rukaba rwatangira rukigishwa bya nyabyo.
-
Ubwoba bukabije bw’uko Kagame na FPR bafite ibigufu biruta iby’Uburusi na Amerika byo mu gihe cy’intambara y’ubutita
Aha navuga nti “BALINGA”, nsubiyemo amagambo y’umusaza umwa wanyigishije cyera wakundaga kuvuga ilyo jambo. Byose ni BALINGA. Uko kwikanga rero gutuma bibwira bose bati Kagame na FPR bafite IKIJISHO n’IKINYUNDO bitureba aho tuli hose, naba Canada, Belgique, Cameroun, Libiya, Hollande, Kenya, Nigeria, Senegal, France, Afurika y’Epfo, n’ahandi …, niba ntagambaniye abatarayobotse Kigali y’ubu ndashize Ikijisho n’Ikinyundo birampitanye, kuko ntaho bitagera. Ubu bwoba n’amashyaka bwarayatashye, ku bururyo uje wese bamwikangamo cya kijisho na cya kinyundo bya Kagame na FPR, bati yatumwe. Mbese utayobotse Ishyaka ulimo wowe urwanya ubutegetsi wese uhita wumva ko ali urugingo rwa cya kijisho n’ikinyundo bije kukuneka no kugusekura! Ni uko amashyaka yose ukaba wayifuriza ko asenyukira mu ryawe aho kwifuza gufatanya nayo mu rugendo musangiye, ugasanga imbaraga zagakoreshejwe mu kurwanya umunyagitugu ziciwemo ibice, iz’igice kimwe zigatangira kurwanya abarwanya umunyagitugu.
Ubu bwoba kandi butuma abanyarwanda benshi batinya kugaragaza ko batishimiye ibibi bakorerwa n’ubutegetsi buliho, bityo bakibera ba ntibindeba, kandi imbaraga zabo nazo zikenewe kugira ngo abanyarwanda batabarwe.
-
Ubwibone n’ubusambo no kudakunda igihugu
Ntawahakana ko bamwe mu barwanya ubutegetsi bashobora kuba badashaka icyiza cy’abanyarwanda, ahubwo bashaka kubukacira ngo bakore nk’ibyahozeho ku ngoma z’igitugu zabanje. Uyu mutima nawo abawiyumvamo nabagira inama yo kuwurwanya hakili kare, kuko niwo utuma batishimira ko abandi batera imbere ndetse ntibishimire kubona hari abamaze gukataza cyane no kwamamara mu kurwanya ibibi by’imiyoborere iliho. Bibaviramo gusuzugura bamwe mu baharanira impinduka nkabo, bitwaje “uwo naliwe amahindura ataraza”, ubundi bakibwira ko uyu nabonaga burya n’ubu namufata kurya. Aha ni ukwibeshya, kuko Kayibanda yasimbuye umwami Kigeli, hakaba hali n’izindi ngero nyinshi hirya no hino kuli iyi si.
-
Ishyari
Ishyari ni ikintu kibi cyane, rikaba no mu ngeso mbi zimwe bita imizi y’ibyaha. Naryo ni ukugerageza kurirwanya no kuryivanamo kugira ngo kugendera hamwe no kwishimira intambwe nziza igaragara itewe n’undi, kuko bimuviramo nawe kwishimira intambwe uteye.
-
Amayeli y’Umunyagitugu abaharanira impinduka barwanya
Sinakwirengagiza ko hali n’uruhare amayeri y’umunyagitugu afite mu byo tubona byo gusenyana hagati y’abagize opozisiyo. Aya nayo arushaho gushoboka kubera bwa bwoba buhora mu bantu bitwa ko barwanya leta, kuko bikanga ibiti n’amabuye! Icyo gihe iyo umunyagitugu yatahuye ko aliko abamurwanya bamerewe, nawe bimutera imbaraga maze si ukubasaza akiva inyuma! Birumvikana ko nk’uko benshi babyikanga n’intumwa cyangwa se intasi zishobora gucengera zitumwe n’umunyagitugu, cyangwa se guteshwa umurongo no gusekuranya abahuliye mu ishyaka bikaba byabaho. Nyamara ibyo twavuze haruguru abantu babyirinze aya mayeri ntiyabona aho acengerera.
-
Ukudasobanukirwa (ubujiji) n’Ukutagira umurongo w’ibitekerezo bihamye abantu bemera ko alibyo bibayobora mu rugendo rwabo rwo kwibohoza.
Mu by’ukuli iyi ni inzitizi ikomeye nayo ituma hali uwumva yatezwa imbere no gusenyuka kw’abandi. Hakaba n’uwibwira ngo basenyutse biliya bitekerezo byabo nkabyifatira, ati kuko barabintanze. Bavandimwe banyarwanda reka mbabwire, nta gutanguranwa ibitekerezo kubaho. Niba udafite ibitekerezo uzasimbukira ibyo ubonye, rwose ufite ibibazo, n’uwakuraho abandi bose ugasigara wenyine, wakwizungurukaho mu kibuga wisangije kuko uba udafite aho uzi werekeza. Inama nakugira rero ni ukwirinda guta imbaraga zawe mu gusebya no gushaka ko abo wakagendanye nabo basenyuka. Aha ni ubujiji buba buvanze no guhuzagurika. Aha niho usanga umuntu akubwira ati jye ndi umu-liberal, ejo haza umuterankunga uha aba-communiste amafaranga ati nanjye nahindutse we ubu ndi umu-communiste, ejo bavuga bati byose ntibikigezweho turashaka abadakunda politiki bakora idini ati n’ubundi niryo nashakaga ubwo akaba atangiye idini, ejobundi bati turafasha amakipe y’umupira undi ati na cyera nakundaga kuwutera nimumpe ibyo bifaranga nzatwara n’igikombe cy’ayabaye aya mbere iwayo!
Ibi kandi birareba n’abafite imiyoboro inyuzwamo ubutumwa (ibinyamakuru, amaradiyo, n’indi …). Nibumve ko buli wese akeneye undi, ko buli wese yuzuzanya n’undi, ko gusenya uwo muli mu muhanda umwe ali ukwikururira gusenyuka nawe ubwawe. Abantu bose ntibakwirwa mu kinyabiziga kimwe kandi ntibagira uguhitamo kumwe mu gutoranya icyo bagendamwo, niyo mpamvu habaho byinshi by’amoko menshi. Hanyuma ikinyabiziga kitaza kikugonga ugomba kwishimira ko muliho mujya hamwe, ndetse kimwe cyatobokesha ikindi kikaba cyakigoboka kikagitiza nk’ijeki, bityo abagenzi bose bakazagerayo amahoro. Ibi byaba biruta gushaka ko kiliya gihirima cyangwa gishya kigakongoka kandi yenda imbere wari gutobokesha kikaba alicyo kikurwanaho. Wasanga kigendamo n’uwawe yafashe ishoye wowe wategeye nko muli gare da. None wagitwika ukamutwikiramo? Kuba magirirane, kuzuzanya, kungurana ibitekerezo no kungurana inama mu rugendo rwo guharanira impinduka nibyo bikenewe.
Banyarwanda bavandimwe dusangiye iki kiganiro, ndabashimira cyane kuba mufashe akanya ko gusoma iyi nyandiko nandikanye urukundo kuli bose.
Ndangije ngira inama abatavuga rumwe na leta bari mu mashyaka, abanyamakuru n’abandi, kwitaza imigenzereze nk’iyo tumaze kubona ko yabasenyera aho kububakira.
Ndisabira kandi n’ubutegetsi bw’u Rwanda, birumvikana ko ali ababukuriye mbwira, ko abavuga nabi ibyo bukora atari abagome habe ku gihugu habe no kuli bo ubwabo n’imiryango yabo nk’abantu Imana yaremye ikabagira n’abanyarwanda. Rwose nibumve icyo amajwi asakuza abasaba kandi si ikidashoboka: icyo basabwa ni uguhinduka, bakareka iterabwoba kandi bakimakaza iyubahirizwa ry’uburenganzira bw’ikiremwamuntu aho liva rikagera. Ibyo bikajyana no kurekura bakemera gushyikirana n’abarwanya imitekerereze yabo kugira ngo babe bagira aho bahuriza mu nyungu z’abanyarwanda bose.
Ibi Imana n’abakurambere nibyo bifuza, kandi nibidashyigikirwa n’abafite ububasha, hazazamurwa imbaraga zibasha gusenya igitugu n’iterabwoba byabo kugira ngo icyiza gishyirwe imbere kandi abanyarwanda b’amoko yose bahuze urugwiro mu bukungu no mu miyoborere by’igihugu cyabo nta vangura rikorewe bamwe.
Prosper Bamara , ku wa 22 ukuboza 2013


text:
Abaturage bo mu Karere ka Kayonza biganjemo abarokotse Jenoside yakorewe abatutsi bishimira bakiriye neza imirimo yo gukamya icyuzi cya Ruramira, bikekwa ko cyajugunywemo imibiri y’abazize Jenoside yakorewe abatutsi.
Imirimo yo gukamya amazi yo mu cyuzi cya Ruramira gihuza imirenge ya Nyamirama na Ruramira mu Karere ka Kayonza imaze ibyumweru 2. Hagamijwe gushakisha imibiri y’abishwe mu gihe cya jenoside yakorewe abatutsi mu 1994.
Kajuga Etienne avuga ko muri jenoside iki cyuzi cyajugunywemo imibiri y’abatutsi, aho kugeza ubu babuze uburyo bayikuramo.
Yagize ati “Mu gihe cya jenoside bagiye barohamo abantu benshi kubera ko hari hafi bamwe bahungiragayo kubera hari hafi, abandi bakijyanamo hakaba n’abo barohamo, abo twashoboye kubona ni abahagamye ahagana ku nkombe atari mu mazi imbere, abo mu mazi byaratunaniye kubakuramo kubera tudafite uburyo bwo kuyakamya”
Ruzibiza Emmanuel yagize ati “Twe twabyakiriye neza bakimara kutubwira ko aya mazi bagiye kuyakamya bakayamaramo, twarabyakiriye kugira ngo turebe ko imibiri y’abazize Jenoside iri muri uru ruzi twazayibona yose kugira ngo ishyingurwe mu cyubahiro”
Gatera André we yagize ati “Batubwiye ko bazakamya runo ruzi mu gihe cy’impeshyi mu kwezi kwa munani tumaze gusarura umuceri twarabyumvise nk’abahinzi n’ubuyobozi bwa kopertive barabidukangurira, ubu imirimo iri gukorwa muri iki cyuzi ni ukugikingura kugira ngo amazi avemo noneho n’amazi asigayemo bazane moteri bayakuremo hanyuma bashyiremo imashini zikuremo isayo bakuremo imibiri y’inzirakarengane.”
Iki cyuzi kuri ubu cyifashishwa mu kuhira umuceri mu gishanga gihingwamo n’abahinzi bo mu turere twa Rwamagana, Kayonza na Ngoma.
Umunyamabanga Nshingwabikorwa w’umurenge wa Ruramira Longin Gatanazi avuga ko bataramenya neza umubare w’abajugunywemo.
Ati “Nk’umwaka ushize twakuyemo imibiri 52 turayishyingura mu cyubahiro ariko mu buhamya bw’abacitse ku icumu bemeza ko hakirimo imibiri yajugunywemo mu gihe cya jenoside,ubu bafunguye amazi ni igikorwa gikomeje kugira ngo aya mazi ashiremo burundu dufatanye n’abaturage dukuremo iyi mibiri.”
Imibiri yakuwe muri iki cyuzi mu mwaka ushize yashyinguwe mu rwibutso rwa Jenoside rwa Ruramira. Gusa kuva imirimo yo gukamya iki cyuzi yatangira nta yindi mibiri irabonekamo n’ubwo amazi amaze kugabanuka kugera kuri metero zisaga 20.
Imirimo yo kugikamya irimo gukurikiranwa na Bizimana Gaspard, umuyobozi ushinzwe imirimo yo kuhira ibihingwa no gukamura ibishanga mu kigo cy’igihugu gishinzwe ubuhinzi n’ubworozi RAB, kibikora gifatanyije n’Akarere ka Kayonza.
Yagize ati “Hashize ibyumweru 2 iki cyuzi tugifunguye amazi yitwara ubwayo ariko azaba asigayemo turateganya ko mu cyumweru kimwe tuzaba tumaze kuyapompa tuyamazemo yose, urebye igice kinini kimaze kuvaho, iyi damu yarifite ubushobozi bwo kubika amazi nka metero cube ibihumbi 600, ariko urebye amazi asigayemo ni make cyane ku buryo tugereranyije haba hasigayemo nk’amazi agera kuri metero cube ibihumbi 15 gusa.”
Icyuzi cya Ruramira cyacukuwe n’Abashinwa mu mwaka w’1984 kugeza mu 1987, kugira ngo cyifashishwe n’abahinzi, kuhira imyaka mu gihe cy’izuba.
Abarokokeye muri ibi bice bakeka ko haba harajugunywemo imibiri y’abatutsi bishwe isaga ibihumbi 30 kuko hari imiryango myinshi itarabona abayo bishwe muri aka Karere ka Kayonza.
Mu ntangiriro z’uyu mwaka ni bwo abadepite bagize Inteko Ishinga Amategeko bari basabye mi nisiteri y’ubuhinzi n’ubworozi n’izindi nzego bireba ko iki cyuzi cya kamywa, hatangwa amezi 6 y’uko iki gikorwa kigomba kuba cyarangiye.


text:
Abaturage bo mu karere ka Nyaruguru batangaza ko kubyara abana ubashije kurera bituma umubyeyi abasha kubarera neza no kubabonera ibibatunga bitagoranye ndetse bigatuma n’abana bakura neza kuko babona ibyo bakeneye byose,ku rundi ruhande hari abagabo bamaze gusobanukirwa ibyiza byo kuboneza urubyaro dore ko mbere bumvaga ko ari gahunda zireba abagore gusa.
Uwitwa Katabarwa André utuye mu murenge wa Ngera,Akagari ka Mirama avuga ko amaze gusobanukirwa neza ibyiza byo kuboneza urubyaro kuko nawe ariyo nzira yahisemo kandi bikaba byaratumye umuryango we ubayeho neza.
Ati”Gahunda yo kuboneza urubyaro yaramfashije cyane kuko ubu mfite abana babiri umukuru afite imyaka itanu umuto afite umwaka umwe,ariko byose byaturutse mu biganiro n’ubwumvikane nagiranye n’umugore wanjye ubu muri iki gihe niwe ukoresha uburyo bwo kuboneza urubyaro ariko nanjye numva nitubyara undi mwana wa gatatu nyuma y’imyaka itanu nkuko twabyumvikanyeho nanjye nzakoresha uburyo bwo kwifungisha burundi kugirango umugore wanjye nawe aruhuke”.
Yongeraho ko ashimira ubuyobozi bwabegereye bukabasobanurira ibyiza byo kuboneza urubyaro ku bagabo dore ko mbere hari amakuru babonaga avuga ko ari bibi kandi bigira n’ingaruka nyinshi.
Ntabareshya Jacques nawe ni umuturage utuye mu murenge wa Ngera avuga ko nawe yafashe gahunda yo kuboneza urubyaro bitewe nuko yabonaga ubuzima butoroshye kandi yifuza kugira umuryango ubayeho neza nyuma yo kubyara abana babiri afata gahunda yo kuboneza urubyaro nk’umugabo.
Yagize ati”Nafashe gahunda yo kuboneza urubyaro nk’umugabo kuko aribyo nabonaga byazamfasha gutunga umuryango wanjye neza,abana nkabitaho nkababonera ibyo bakenera byose kdi na nyina ntakomeze iyo gahunda yo kuboneza urubyaro wenyine”.
Umwe mu bagore nawe twaganiriye witwa Mukarurangwa Solange avuga ko yishimira ko umugabo we yamaze kumva neza gahunda yo kuboneza urubyaro ndetse yqmwemereye ko agiye kuyijyamo.
Ati”umugabo wanjye mbere ntiyumvaga ko umugabo ashobora kuboneza urubyaro ariko uko bagiye babimwigisha yarushijeho kubyumva ndetse abona n’amakuru ahagije dore ko hari ni abandi bagabo yumvise babikoze kandi ntihagire ingaruka mbi bibagiraho,ubu rero twumvikanye ko mu minsi iri imbere nawe azajya gukoresha ubwo buryo bwo kuboneza urubyaro”.
Umuyobozi w’Akarere ka Nyaruguru wungirije ushinzwe imibereho myiza y’abaturage Byukusenge Assumpta avuga ko bashyize imbaraga mu gusobanurira abagabo ibyiza byo kuboneza urubyaro kandi abenshi bamaze kubyumva dore ko mu karere ka Nyaruguru habarurwa abagabo baboneje urubyaro( Vasectomie)133 kandi ko bakomeje urugendo rwo kubigisha no kubasobanurira kuko ni kimwe mu bizakemura n’ikibazo cyo kubyara abana benshi usanga binanira umuryango kubarera ari nabyo bizana ikibazo cy’igwingira ry’abana.
Abagabo babarirwa mu 3,856 gusa ni bo baboneje urubyaro kugera mu 2021 barakoresheje uburyo bwo kwifungisha burundu, nk’uko bitangazwa n’Ikigo cy’igihugu cyita ku Buzima (RBC), bagashishikarizwa gukomeza kwitabira ubwo buryo kuko nta ngaruka bubagiraho.


text:
Mu mafoto dore uko igikorwa cyo gutoranya abanyempano muri ruhago bazafashwa n’ikigo Tony Football Excellent program cyagenze
Ku bufatanye bwa Leta y’u Rwanda n’ikigo Tony Football Excellent Program,hitezwe ko mu myaka irimbere mu Rwanda hazaboneka umukinnyi w’umupira w’amaguru ku rwego mpuzamahanga aturutse muri iki kigo.
Nk’uko twabigarutseho mu nkuru yabanje, mu nice bitandukanye by’igihugu hatangiye gushaiishwa abana bafite impano binyuze mu bigo by’amashuri ku bufatanye n’abarezi babo kugira ngo bakoreshwe ibizamini ubitsinze akaba azakomeza mu cyiciro gikurikiyeho cyo kujyanywa mu mwiherero.
Ikigo Tony Football Excellent Program, gifite intego yo gufasha umwanya wese w’umunyarwanda ufite iyi mpano yo gukina Kugeza avuyemo umukinnyi kabuhariwe ku rwego mpuzamahanga.
Ku ikubitiro igikorwa cyo gushakisha abana bafite impano cyatangiriye mu Ntara y’Amajyaruguru, Akarere ka Musanze muri Sitade UBWOROHERANE.
Inkuru yabanje
Ikigo Tony Football Excellent program cyaje ari igisubizo ku bana bafite impano mu guconga ruhago
Amafoto akurikira aragaragaza uko abana bakoreshwe ibizamini by’umubiri bitandukanye
📲Mwifuza kuvuugana na twe ku bw’igitekerezo runaka cyangwa se izindi serivise, duhamagare kuri:
0784581663/0780341462


text:
Urwenya rwanditswe n'umusomyi w'Igituba witwa Homeboy
Abasazi babiri bari bashaka gutoroka muri prison maze umwe wumvaga ko ari muzima abwira undi ati "genda urebe niba urugi rufunguye ,turarwica ,cg niba hari urukuta rurerure turarusimbuka",undi nawe aragenda asanga nta rukuta nta n'urugi, ahita agaruka abwira wawundi ati "ntabwo bigishobotse gutoroka pe ,kuko ntarugi ruhari nta n'urukuta!!!!!!"(pensez-y)
by Homeboy
Urakoze gusoma iyi nkuru kuri Igituba.org, shyiraho igitekerezo cyawe, twungure inama, tubwire uko ubona iby'igitsina na experiences zawe, tubaze cyangwa utwoherereze inkuru n'amafoto ku igitsina kuri bangambiki@igituba.org cyangwa bangambiki@bangambiki.com. Ohereza umwirondoro tugushakire inshuti ku Igihozo H.Bangambiki


text:
NESSA ibinyujije mu itangazo yavuzeko igikorwa cyo gususha gitangira kuri uyu wa Kane tariki ya 03/03/2022 kigatangirana n’amahugurwa ku bayobozi b’ibigo n’abashinzwe ikoranabuhanga ku bigo.
Kwandika abanyeshuri no gukosora imyirondoro yabo muri SDMS.
Nishimiye kubandikira mbasaba kumenyesha amashuri Abanza, Ayisumbuye n’ay’ Imyuga n’Ubumenyingiro ko igikorwa cyo kwandika abakandida bazakora ikizamini cya Leta kizatangira tariki ya 3/3/2022.
Icyo gikorwa kizatangirana n’amahugurwa aho intumwa ya NESA izaza mu Karere kuwa 3 Werurwe 2022 kugeza ku wa 9 Werurwe 2022 ikorane inama n’abayobozi b’amashuri, ibahugure mu bijyanye no kwandika abana muri SDMS hagendewe ku byavuguruwemo. Ayo mahugurwa azakorwa mu byiciro bitatu (icyiciro kimwe kigahugurwa umunsi umwe), bivuze ko Imirenge igize Akarere izaza muri ibyo byiciro, abayobozi b’amashuri bakazahugurwa hakurikijwe uko iyo mirenge yatondetswe.
Amahugurwa azajya abera ku ishuri rifite smart classrooms nibura ibyumba bibiri. Buri Muyobozi w’ Ishuri azajya azana n ‘um warimu ushinzwe ikoranabuhanga cyangwa undi mwarimu usanzwe ashinzwe kwandika abanyeshuri muri SDMS.
Tubashimiye ubufatanye-mudohyema kutugaragariza.


text:
Ku itariki idakuka,Abagatolika n’abandi batari bake bizihiza isabukuru y’ivuka rya Yezu kuri Noheli.Uwo munsi mukuru ukabahuza ukabahuruza. Naho abakristu b’aho izuba rirasira (Orthodoxes)bo bizihiza Noheli kuri uyu munsi Imana yemanga abami n’ibikomangoma bagakenyerera kujya kuyiramya.
Abongabo bagenda babukereye nk’umwari ugiye gusura umusore akunda. N’iyo atazi neza umujyi, ntiyibagirwa number y’umukunzi. Ngiyo inyenyeri ibayobora mpaka bagezeyo. Ibyishimo byabo si nk’iby’abami(nka ba Herodi), ni nk’iby’uwo mwari babanza kuzengurutsa inzu yose n’ibiyitatse agashyitsa umutima mu nda.
N’iyo agiye gutaha afata indi nzira ngo atarangazwa n’abagenzura. Nguwo Epiphania(Ukwigaragaza-kwa-Nyagasani)wasuye Emmanuel(Imana-turi-kumwe)ngo bagaragarizanye uko Imana yabagiriye ubuntu. Umusore abirebye, umutima wose usabagizwa n’ibyishimo umujyi wose ukwiye kumenya. Tubizirikane mu isomo rya mbere ryo kuri iki cyumweru(Is 60,1-6).[Uwabishobora yakomereza ku Ivanjili(Mt2,1-12)]
« Haguruka ubengerane Yeruzalemu!
Kuko urumuri rwawe ari nguru,kandi ikuzo ry’Uhoraho rikaba rikurasiyeho.Nyamara dore umwijima utwikiriye isi,n’icuraburindi ribundikiye amahanga,ariko wowe,Uhoraho azakurasiraho,n’ikuzo rye rikubengeraneho.Amahanga azagana urumuri rwawe,abami basange umucyo ukurasiyeho.
Kebuka impande zose, maze witegereze:dore bose barakoranye, baje bakugana, abahungu bawe baturutse iyo bigwa, n’abakobwa bawe baje bahagatiwe. Nuko uzabirebe maze unezerwe, umutima wawe wisimbize, utaratswe n’ibyishimo, kuko ari wowe bazazanira ubukire bwo hakurya y’inyanja, n’umutungo w’amahanga ukazataha iwawe. Amashyo y’ingamiya azakuzuranaho, ingamiya zikiri nto z’i Madiyani n’i Eyifa; abantu bose b’i Saba bazaza, bikoreye zahabu n’ububani, kandi baze baririmba ibisingizo by’Uhoraho ».
Twibuke ko kwa Noheli ibyishimo bikomeza kugera ku cyumweru gitaha(Batisimu ya Nyagasani).
Bonne fête encore
P.B


text:
Ubutumwa bw'Intumwa zose z'Imana n'abahanuzi buremeranywa yuko ntayindi mana ikwiye kugaragirwa uretse Imana iRead more
UISLAMU NI DINI YA MANABII WOTE Qur’ani inathibitisha kwamba nyumati zote katika zama mbali mbali walipelRead more
Ikibazo cy'umugore n'ikibazo cyahangayikishije abantu benshi b'ibihe byahise, na n'ubu bikaba bigihangayikishijeRead more
UBUISLAM N'IKI ? Ubuislam n'idini yasoje yaje n'intumwa Muhammad SAW, kandi ubuislam bwaje kuzuza isezerano namRead more
Imyemerere y'ubuislam kuri Issa (Yesu) amahoro abe kuri we: 1. Ni ukwizera yuko ari umwe mu ntumwa z'Imana, akaRead more
Consectetuer adipis cing elit, sed diame nonummy risuse nibheuis moderi tincidunt ut laoreet doloremanla aliquaRead more
BUSOBANURO BWA LAA ILAHA ILLA LLAH Ubutumwa bw'Intumwa zose z'Imana n'abahanuzi buremeranywa yuko ntayindi maRead more
ICYUBAHIRO CY'UMUGORE MU BUISLAM
Ikibazo cy'umugore n'ikibazo cyahangayikishije abantu benshi b'ibihe byahise, na n'ubu bikaba bigihangayikishije benshi.
Idini n'imico gakondo itandukanye byaganiriye cyane ku mibereho y'umigore mu muryango.
Abamenyi n'abashakashatsi batandukanye bagerageje kuganira ku rwego rw'umugore mu muryango.
Ariko buri rwego rugerageza kuvuga ku Mugore rushingiye kubintu bituma bagera ku ntego zabo bagamije.
Muri iyi ngingo turi bugaragaze urwego rw'umugore mu miryango itandukanye, turi burebe imibereho y'umugore mbere y'uko Ubuislam buza, n'imibereho y'umugore mu buislam, n'imibereho ye mu bihugu by'iburengerazuba bw'isi (America n'uburayi)
UBUZIMA BW'UMUGORE MBERE Y'UBUISLAM.
Muri icyo gihe cy'ubujiji umugore yagaragaraga nk'igicuruzwa kidafite agaciro, buri muntu akaba afite ubushobozi bwo gutunga iyo mari igihe cyose abishakiye.
Abagobo bari bemerewe kurongora abagore umubare bashaka, no kubirukana nta Divorce ibayeho,
Umugore ntacyo yari yemerewe gutunga, nta n'burenganzira bwo kuzungura, yashoboraga gushakwa n'umugabo urenze umwe,
umugore nta cyubahiro yari afite mu muryango mu gihe cya Jahiliya(ubujiji), ahubwo yagaragaraga nk'umuntu uzana igisebo mu
muryango, byageze aho bamwe mu bagabo bahambaga abana babo b'abakobwa ari bazima igihe bavutse,
batinya kuzana igisebo mu muryango wabo.
Nyagasani Allah (subhanahu wa taala) aratubwira ubuzima bw'umugore icyo gihe agira ati:
وَإِذَا بُشِّرَ أَحَدُهُم بِٱلۡأُنثَىٰ ظَلَّ وَجۡهُهُۥ مُسۡوَدّٗا وَهُوَ كَظِيمٞ
N’iyo umwe muri bo ahawe inkuru y’uko yabyaye umukobwa, uburanga bwe burijima akanagira umujinya w’umuranduranzuzi. [Nahli 58]
يَتَوَٰرَىٰ مِنَ ٱلۡقَوۡمِ مِن سُوٓءِ مَا بُشِّرَ بِهِۦٓۚ أَيُمۡسِكُهُۥ عَلَىٰ هُونٍ أَمۡ يَدُسُّهُۥ فِي ٱلتُّرَابِۗ أَلَا سَآءَ مَا يَحۡكُمُونَ
Akihisha abantu kubera inkuru mbi yagejejweho. (Akibaza ati) “Ese amugumane n’ubwo biteye isoni cyangwa amutabe mu gitaka (ari
muzima)?” Mbega ukuntu ibyemezo byabo ari bibi! nahli 59
Uko niko kuri kw'ubuzima bw'umugore mbere yuko haza idini ya Islam, ninako byari bimeze mu bihugu byose ibyabarabu ni ibitari ibyabarabu.
UBUZIMA BW'UMUGORE MU BUISLAM.
Nyuma yuko umugore abayeho igihe kirekire cyane ahuguzwa, atabona ukuri kwe n'uburenganzira bwe, Nyagasani Allah (subhanahu
wa taala) yohereje intumwa ﷺ kuza kubohora umugore iyo ngoyi yo kwimwa ukuri kwe no gusuzugurwa byamukorerwaga mu
muryango w'abantu yabarizwagamo.
Idini ya Islam iha umugore icyubahiro n'agaciro, ikanamuha ukuri kwe kwose agomba guhabwa muri Société.
Bimwe muribyo ni :
-Umugore kimwe n'umugabo bose barareshya mu kubahiriza amategeko y'idini.
Nyagasani Allah subhanahu wa taala aragira ati :
مَنۡ عَمِلَ صَٰلِحٗا مِّن ذَكَرٍ أَوۡ أُنثَىٰ وَهُوَ مُؤۡمِنٞ فَلَنُحۡيِيَنَّهُۥ حَيَوٰةٗ طَيِّبَةٗۖ وَلَنَجۡزِيَنَّهُمۡ أَجۡرَهُم بِأَحۡسَنِ مَا كَانُواْ يَعۡمَلُونَ
Ukoze ibitunganye, yaba uw’igitsina gabo cyangwa uw’igitsina gore, kandi akaba ari umwemeramana, rwose tuzamuha ubuzima
bwiza, ndetse tuzabagororera ibihembo byabo byiza kurusha ibyo bakoraga. nahli 97
Nyagasani Allah subhanahu wa taala hari aho yagiye azamura umugabo mu nzego bitewe n'inshingano zikomeye Umugabo afite zo
kurinda urugo no kureba abo ashinze.
-Umugore agomba kuzungura : Nyagasani Allah subhanahu wa taala yavuze ati:
لِّلرِّجَالِ نَصِيبٞ مِّمَّا تَرَكَ ٱلۡوَٰلِدَانِ وَٱلۡأَقۡرَبُونَ وَلِلنِّسَآءِ نَصِيبٞ مِّمَّا تَرَكَ ٱلۡوَٰلِدَانِ وَٱلۡأَقۡرَبُونَ مِمَّا قَلَّ مِنۡهُ أَوۡ كَثُرَۚ نَصِيبٗا مَّفۡرُوضٗا
Abagabo bafite umugabane (wo kuzungura) mu byo ababyeyi babo n’abo bafitanye isano basize, ndetse n’abagore bafite umugabane
mu byo ababyeyi babo n’abo bafitanye isano basize; byaba bike cyangwa byinshi. Uwo ni umugabane wagenwe (na Allah). Al Nisaa: 7
Mu buislam Umugore afite uburenganzira bwo kwihitiramo uwo bazashakana, ntibyemewe ko yarongorwa atabanje kubyemera,
nitandukanye nuko byari bimeze mu igihe cy'ubujiji, aho umugore yari ameze nk'igicuruzwa cyangwa igikoresho cyo kwinezerezaho,
buri muntu akagifata bitamuhenze kugirango yinezeze gusa.
Mu buislam Umugore afite uburenganzira bwo kwibohora ku mugabo w'umwangizi, amategeko ya kislam yahaye umugore
uburenganzira bwo gutana(italaka) n'umugabo urangwa n'imico mibi, wima umugore ukuri kwe.
Ibi ni bimwe mu bintu byangombwa Umugore yahawe n'idini ya Islam, ubu ninabwo buzima nyakuri bw'umugore muri Islam, ubuislam
bwagaruriye umugore icyubahiro n'agaciro ke mu muryango, kandi ubuislam buzi neza uruhare rukomeye umugore afite mu kubaka
urubyaro rwejo hazaza, no kurera abayobozi bo guhagararira idini ya kislam.
Intumwa ﷺ yaravuze igra urwego rw'umugore, ni uko ari Umufasha w'umugabo ntabwo ari Umugaragu cyangwa Umukozi nkuko
babivuga ko UBUISLAM bwagize abagore abacakara bimwe ukuri n'uburenganzira bwabo.
Nyagasani Allah yavuze ati "Mu by’ukuri idini (ry’ukuri) imbere ya Allah ni Isilamu. Kandi abahawe ibitabo ntibigeze banyuranya, keretse nyuma y’uko bagerwaho n’ubumenyi kubera ishyari ryari muri bo. N’uzahakana amagambo ya Allah, (amenye ko) mu by’ukuri, Allah ari Ubanguka mu ibarura.." Suurat Al 'Imran:19
Tawhid niyo mpamvu izatuma mweneAdamu arokoka n'umuriro, ni nayo mpamvu izamukiza ibyago na fitna.TAWHID niwo musingi ukomeye Nyagasani yaremeye Amajini n'abantu.Kuberako ntayindi mpamvu Nyagasani yaremeye Amajini n'abantu uretse kumugaragira wenyine. Nyagasani (subhanahu wa taala) yaravuze ati:
[بسم الله] أبو داود وابن ماجه وأحمد وانظر إرواء الغليل 1/ 122 [Kwa jina la Mwenyezi Mungu]. [Imepokewa na Abuu Daud na Ibnu Maajah] SIKILIZA DUA YA KABLA KUTAWADHARead more


text:
kurikira uko dusoza Igiterane cy’ivugabutumwa
uyu ni umunsi wa cyenda wacyo aho turi kumwe na korari Yerusalem na Rev.Pst KARAYENGA Jean Jacques
Twatangiye duhimbaza dufashijwemo na El-elyon worship team
Hakurikiraho Korari Ibanga
tugeze mu mwanya wo Kwakirana ndetse tunahana ikaze mu nzu y’Imana kandi ni byiza ko duterana tuziranye.
dukomeje kuryoherwa mu nzu y’Imana aho Chorale Elayo ikorera umurimo w’Imana muri CEP UR Huye Campus baturirimbira indirimbo nziza igira iti
Ubu turi gufashwe na Korari Yerusalemu guhimbaza Imana mu ndirimbo igira iti”nimuzenguruke karindwi ibibazo bikurweho”
Bahise bakina ikinamico nziza ivuga ko”Ntarindi buye rikomeza imfuruka ni Yesu kristo kuko ari we ukura abantu ku cyavu,akabagira Abakomeye”
Bahise baririmba indirimbo nziza ijyanye niyo kinamico igira iti” ahp batubwira ko ibuye rizima kurusha ayandi mabuye yose ari Kristo.andi mabuye yose arameneka ndetse n’inzu bayubakiahije ibasha kumeneka ndetse no gusenyunyuka ariko ibuye Kristo Bibiriya ijambo ry’Imana riratubwira ngo niwe buye rizima ryanzwe n’abantu ariko ku Mana ryaratoranyijwe riba irikomeza imfuruka.
bakomeje baturirimbira aho baturirimbiye indirimbo nziza igira iti: bakomeza bavuga ngo tuzagukorera Mana kuko hari icyo watuvuzeho ndetse no mu bikomeye tuzakora umurimo wawe.Benedata bakomeje batubwira bati: mbese ijoro rirakuze bugiye kwira umuntu abe atakibashije gukora.
Bakomeje baturirimbira indi ndirimbo igira iti: Aho Imana yabwiraga Nowa ngo iherezo ryibifite imibiri ringeze mu maso ngiye kurimbuza aba bantu umwuzure. Nowa rero atangira aburira abantu ko imvura izagwa nibaze bafatanye kubaza inkuge nkubuhungiro buzima bwagombaga kubugamisha ndetse no kubugamisha imvura yari igiye kugwa baranga binangira imitima iherezo ryabo riba ribi kuko imvura yaje kugwa umwuzure urabarimbura nkuko Imana yari yarabivuze.
Hakurikiyeho Umusaza wabaye hano muri kaminuza nkuru ya leta ubu izwi UR HUYE Campus yatanze ubuhamya bw’ukuntu yabaye muri kaminuza akora ibyaha bibi kuburyo yasuzuguraga n’abakozi b’Imana ariko icyatumye akizwa nuku umugore yaje guhura n’ikibazo cyo gufatwa n’abadayimoni ibyo abantu bazi nk’abahembe kuburyo byageze ku rwego inzu ye yabagamo yanyeganyegaga,ubundi abadayimoni bakamwaka Amafaranga ariko ibi byabaye bari mu buhungiraro.Ubundi ahungutse aza kujya mu rusengero bamurabwitseho ibiganga yumva arahembutse,Umwuka amutegeka kureka ibintu yarafite byatumaga Abasirikare batamwambura ariko abandi bakamburwa,Amaze kukajugunya amadayimoni afata umugore we ariko abakozi b’Imana baza kumusengera arakira ahita afata umwanzuro wo gukirikira Yesu iteka.
Umukoro yatanze igaragara mu gitabo pawulo yandikiye itorero ry’i korinto ibice bibiri,umurongo 10
Tugeze mu mwanya wo kumva Ijambo ry’Imana na Rev. Pst KARAYENGA Jean Jacques
Yatangiye yibitsa intego igaragara muri bibiliya( Luka 12:35-36)
iyi ntego irakomeye kuko igaragaza umwanya uri hagati yo kuva igihe Umuntu akirijwe n;igihe Yesu azaza gutwara itorero hakaba arimo ikintu cyananiye abantu kitwa “gutegereza”.
Ikindi Yesu azagaruka kuko ibimenyetso bigaragara icyo gusigaye kumenya neza niba Agakiza karageze ku bantu bose ikibazo twakibaza hano mbese Yesu aramutse agarutse wazamuka mu ijuru?
Muri iyi minsi abantu bari kuvuga ubutumwa butari ubwo Yesu yavuze,barimo barishakira indamu bakoresha Izina rya Yesu Kristo ariko benedata dufite ubutware bwo kuvuga ubutumwa bwiza Yesu yasize atanze.
Ikindi benedata dufite ubutware bwo gutegeka igihe,tukamenya neza icyo dukora mu gihe runaka gusa ntitwibaze mbese Yesu kristo azatwakirira he? nonese niba abanyamerika babasha guhagarika icyogajuru mu kirere,Imana dusenga iyo idafite aho izakirira umugeni.
Kugira ngo tuzabashe kugera aho Imana iri biradusaba kuba Maso,hari ibintu bitaraba mu isi kuko itorero rikiri mu isi.Mwenedata ba Maso kugira ngo beneso mwakoranye umurimo bashobora kugenda wowe ugasigara.
Ikintu kizatuma ugerayo ni uku wakirinda kuzashyirwaho ikimenyetso ariko kwemera gushyirwaho ikimenyetso bivuze kwemera gutanga ubuzima bwawe kubera Yesu kristo.
Hari ijambo ryiza rigaragara muri Bibiliya rivuga ngo “Dushorere imizi muri Kristo Yesu” mbese ni ukomatana nawe niba Yesu ari muri Wowe,Ubumana muri Wowe,Imana igaragara muri wowe bigatuma wera imbuto Imana ishima ariko nushaka kugenda nkuko idini rimeze,uzera imbuto idini ishaka.Benedata mureke twubake kuri Yesu,dushoreye imizi muri we.
Abakolosayi 3:1,5 hagira hati” Nuko rero niba mwarazuranywe na Kristo, mujye mushaka ibiri hejuru aho Kristo ari, yicaye iburyo bw’Imana.
Benedata niba wakaririye Yesu mutangire kubaho nkabari mu ijuru kuko ntabyo wazajya mu ijuru utaraba umwigishwa,ikindi niba ushaka kujya mu ijuru dukwiye kwitoza uko abajya mu ijuru bamera,hari ibintu byatuma tutajya mu ijuru ariko imbuga nkoranyambaga aho usanga umuntu arara kuri Telefone areba ibintu bidahesha Imana Agaciro.
Ijambo ry’Imana ryavuze ngo Twiyambure ibibi byose ariko twongere twambare Imyambaro Umwami ashima aya mbere mwambare Urukundo ikindi mureke Amahoro ayobore muri wowe,uhe abandi Amahoro
icya gatatu mwambare ishimwe,ujye ushima Imana aho ikugejeje wiganya,wiba nka bisi kuko iyo bungutse menshi ariwo munsi wo kuganya kugira ngo yirinde abamusaba,nk’abakristu mureke dushime ahera h’Imana.
Mureke dusabe Imana izaduhe iherezo ryiza.
Ubu hagiyeho korari Yerusalemu
batangiye basubiramo indirimbo basabwe igira iti” Izina rya Yesu ni Umunara muremure,Umukiranutsi naho mu misozi ahahindura Ahantu harambura, Izina rya Yesu niryo ridufasha kunesha ibyaha”
Bakurikijeho iya kabiri igira iti” Nta mahoro y’Umunyabyaha niko Uwiteka avuga,benedata duharanire kuzapfa nkuko abakiranutsi bapfa,ibaze niba iherezo rwawe nirihe? mbese nirya abakiranutsi cyangwa nirya abanyabyaha? ariko ikiza nuko twasaba iherezo ryiza ry’abakiranutsi
Bakurikijeho iya gatatu igira iti “Isanduku y’isezerano ” harimo inkuru ya Dawidi acyura isanduku y’isezerano maze atambira Uwiteka umwitero uragwa umunezero n’ibyishimo bitaha i yelusaremu
Umusozo w’igiterane cyari cyimaze iminsi icyenda aho korari yerusaremu igiye gusubira kumudugudu baturutseho byari ibyishimo gusa aho abakirisitu batifuzaga gutaha kubera uburyo bwari byiza
756 total views, 2 views today


text:
Mu nama nyunguranabitekerezo yahuje Abasenateri bose ku wa Kabiri, bagarutse ku iterambere ry’ireme ry’uburezi, intambwe yatewe, n’imbogamizi zikibangamiye uburezi zirimo kuba abana bamwe batiga, umubare munini w’abanyeshuri ku mwarimu, abarimu babyigiye bakiri bake, n’ibikoresho bidahagije.
Abasenateri basanga nubwo hari ibyakozwe, hakiri ibindi byanozwa kugira ngo ireme ry’uburezi ryifuzwa rigerwego.
Komisiyo y’imibereho y’abaturage n’uburenganzira bwa muntu muri SENA, ihereye ku mibare n’amakuru abayigize bakuye muri Minisiteri y’uburezi, yagaragaje ibipimo 12 byerekana uburyo ireme ry’uburezi mu Rwanda rigikeneye kwitabwaho.
Perezida wa Komisiyo y’imibereho y’abaturage n’uburenganzira bwa muntu Senateri Adrie Umuhire, avuga ko hari ibimaze gukorwa bitanga icyizere ko hashyizwemo imbaraga ireme ry’uburezi ryifuzwa ryagerwaho.
“Yagize ati: “Iyi nama yateguwe mu rwego rwo kurebera hamwe ibimaze kugerwaho mu guteza imbere ireme ry’uburezi no kugaragaza ahakenewe imbaraga kugira ngo rirusheho gutera imbere”.
Yakomeje agira ati: “Mu 2016 bagaragazaga ikibazo cy’ubucucike mu mashuri. Murabizi ko mu 2020 hubatswe ibyumba by’amashuri ku buryo dutekereza ko nk’icyo kibazo ubu ntabwo kikigaragara. hariho ikibazo cyo kwimura abanyeshuri muri Promotion Automatique, ubungubu murabizi yuko ntabwo bikiriho, twaravugaga rero tuti tuzajye kureba ibikorwa n’imikorere bya Guverinoma ariko noneho tunafite amakuru yimbitse twunguranyeho inama n’abandi Basenateri bagenzi bacu.”
Amakuru iyi Komisiyo yakuye muri Minisiteri y’Uburezi, agaragaza ko umubare w’ibitabo na mudasobwa bikiri bike cyane ku buryo bisaranganywa hagati y’abanyeshuri benshi.
Hagarutswe ku ishusho y’ireme ry’uburezi mu byiciro byose by’uburezi mu Rwanda n’uburyo bwo kurizamura hagarutswe ku bufatanye bukenewe hagati y’ababyeyi, abarezi, Leta ndetse n’abanyeshuri mu kurushaho kuriteza imbere.
Nubwo umubare w’ibimaze kuboneka babyishimira, iki ngo ni imbogamizi ku ireme ry’uburezi nk’uko bamwe mu barezi babigaragaza.
Bihozagara Dominique, Umuyobozi w’Urwunge rw’Amashuri rwa Rugando, yabwiye RBA ati: “Hari intambwe yatewe ariko haracyakenewe ko byibuze niba dufite abana igihumbi magana atandatu dufite mudasobwa 100, urumva ko haracyari urugendo mu by’ukuri.”
Undi murezi yagize ati: “[…] Ku bijyanye no kubisaranganya na bwo ntabwo bihagije kuko hari aho usanga umwana yakagombye gutunga igitabo no mu rugo kikamufasha, ugasanga ibitabo biba imbogamizi kuko ari bike, buri mwana ntabashe kugira icye ngo agitunge kijye kimufasha tukaba twakwifuza ko byongerewe byarushaho kuba byiza.”
Umunyamabanga wa Leta muri Minisiteri y’Uburezi ushinzwe amashuri abanza n’ayisumbuye Gaspard Twagirayezu, avuga ko hari byinshi bigenda bikorwa bigamije kongera ireme ry’uburezi.
Ati: “Tukimara kubaka aya mashuri twanashyize mu myanya abarimu benshi na bo barenga ibihumbi 28. Ibyo bikaba bivuga ko nubwo abo bana bari mu ishuri ariko nanone tugerageza igishoboka cyose kugira ngo babone abarimu bahagije nubwo na ho hakiri urugendo. Turagira ngo ifunguro ku ishuri rigere ku mwana wese kuva ku bana bari mu mashuri y’inshuke kugera ku mashuri yisumbuye.
Ibyo bikorwa ngo ni bimwe mu bizafasha kugira ngo abana babe bari ku ishuri, bashobore kwiga neza badashonje, ndetse ngo hari n’ahantu batangiye kubigerageza bikaba bigaragaza ko bituma abana babasha kwitabira, bakahaguma, kandi bakiga neza.
Mu rwego rwo kugabanya ikibazo cy’ubucucike kidindiza ireme ry’uburezi, Leta yari yarihaye intego yo kongera ibindi byumba by’amashuri bigera ku bihumbi 22,505 muri uyu mwaka w’amashuri wa 2021/2022, kuri ubu umubare munini wabyo waruzuye ndetse byatangiye no gukoreshwa.


text:
Abatuye mu Murenge wa Gahengeri mu Karere ka Rwamagana barasaba ko gahunda yitwa “Uburere budahutaza” yatangijwe n’itorero rya EPR binyujijwe mu mushinga waryo ugamije gufasha abana yagezwa kuri bose.
Mukeshimana umwe mubavuga ko abagore aribo baharirwa inshingano zo kurera abana bonyine abagabo bakihunza izo nshingano avuga ko inyigisho bahawe zikwiye kugera ku bagabo n’abagore mu mirenge yose .
Habimana Jean Pierre ni umwe mu bagabo bahawe amahugurwa n’umuryango ufasha abana w’itorero rya E.P.R avuga ko abagabo bagenzi be bakeneye gukangurirwa gufasha abagore kurera abana babo .
Agira ati “ ntabwo nari nsobanukiwe nuko ngomba gufasha umugore ariko maze kwigishwa gufasha umugore kurera abana nasanze abagabo dutererana abagore kandi iyo umugabo n’umugore badafatanyije kurera abana bikurura amakimbirane mu rugo kuko hari igihe imyitwarire mibi y’abana yitirirwa ababyeyi b’abagore ugasanga twebwe twigira mu kabari igiye tuvuye mu kazi aho kwegera abana ngo tubafasha tubaha uburere .”
Mutoni Jeanne umuyobozi w’akarere ka Rwamagana Wungirije ushinzwe imibereho myiza y’abaturage mu karere ka Rwamagana avuga ko bazifashisha umugoroba w’ababyeyi ndetse na gahunda yatangiwe n’itorero rya E.PR bagakangurira abagabo kumva uruhare rwabo mu gutanga uburere budahutaza.
Agira ati “ Umugoroba w’ababyeyi uba muri mudugudu tuzawifashisha kugirango dukangurire abagabo kumva uruhare rwabo mu guha abana uburere bafatanyije n’ababyeyi b’abagore ikindi muri uri uyu murenge wa Gahengeri hari gahunda yatangiwe n’abafatanyabikorwa ba E.PR nayo tuyibona nk’igisubizo tukaba twarabasabye ko bayigeza mu karere kose ko inyingisho baha ababyeyi ari abagabo n’abagore kugira ngo bumve bafatanyije inshingano zo kurera. “
Itorero rya EPR ryahuguye imiryango 17 ku burere budahutaza ndetse ryubakira abaturage bo mu kagari ka Rweri irerero rifite agaciro k’amafaranga y’u Rwanda miriyoni 20 .


text:
Gatsibo: Ababyeyi baracyahishira abateye inda abangavu
Mu mirenge itandukanye igize Akarere ka Gatsibo, hari ababyeyi bahishira abateye inda abangavu nyuma yo kugirana ubwumvikane bwo kuzabafasha kurera umwana, abaturage bakifuza ko kugira ngo iki kibazo gicike Leta yajya ifatira imitungo yabo ikifashishwa mu kurera aba bana.
Mu kiganiro IGIHE yagiranye na bamwe mu babyeyi bo muri aka karere bafite abana batewe inda bataruzuza imyaka 18, bavuze ko iki kibazo giterwa n’ubukene aho bamwe muri bo ngo bafatiranwa n’abateye inda abana babo bakabizeza ubufasha bikarangira batabutanze.
Ayinkamiye Naomie utuye mu Murenge wa Kabarore mu Kagari ka Nyabikiri mu Mudugudu wa Kabeza, yavuze ko umukobwa we yatewe inda afite imyaka 16 ubwo yigaga mu mashuri abanza, uwamuteye inda ngo yahise atoroka bigeze aho aragaruka birazimangatana.
Ati “Mperuka turega ariko ntiyakurikiranwe kuko umugabo wanjye yambwiye ko niba yemera kuzadufasha kurera umwana twamureka ntidukomeze kumukurikirana, ababyeyi be baherutse twumvikana ntibagarutse yewe n’uko kudufasha ntibabikoze.”
Havugimana Jean Pierre utuye mu Mudugudu wa Kamurara Akagari ka Gitabiro mu Murenge wa Nyagihanga, we yavuze ko umwana we w’imfura yatewe inda afite imyaka 16 n’umumotari wakundaga kumujyana ku ishuri. Bikimenyekana ngo uyu mumotari yegereye umuryango awemerera ubufasha bw’amafaranga birangira kumurega babyihoreye baramuhishira.
Mukakibibi Marie we yavuze ko nawe uwateye inda umukobwa we atigeze akurikiranwa ngo kuko yahise abizeza ubufasha no kuzasubiza umukobwa wabo mu ishuri birangira bamuhishiriye.
Hari abifuza ko imitungo y’abateye inda abangavu yajya ifatirwa
Nzamwita Alphonsine utuye mu Kagari ka Busetsa mu Murenge wa Kageyo usanzwe ari umujyanama w’ubuzima, avuga ko kugira ngo iki kibazo gicike, leta ikwiriye gushyiraho ingamba zatuma uwateye inda umwangavu afatirwa imitungo ikazakoreshwa mu kurera wa mwana.
Ati “Njye numvaga leta mbere yo gufunga wa muntu wateye inda umwana, yajya abanza akagaragaza ikizatunga wa mwana kuko iyo afunzwe wa mwana watewe inda rimwe na rimwe usanga abayeho nabi, ariko habanje gufatirwa imitungo ye byaca bwa bwumvikane bugaragara mu miryango.”
Umuyobozi w’Akarere ka Gatsibo wungirije ushinzwe imibereho myiza y’abaturage, Kantengwa Mary, yabwiye IGIHE ko iki kibazo kiri mu bituma abatera inda abangavu badafatwa, asaba ababyeyi kwirinda kumvikana n’abateye inda abana babo kuko ari ukubatiza umurinda wo gukomeza guhohotera abandi.
Uyu muyobozi yakomeje avuga ko ubu bakomeje ubukangurambaga bwo kudahishira no kurwanya kumvikana n’abateye inda abana babo.
Ati “Akenshi ababyeyi babitubwira gutyo ko hari ababahishira natwe tugakeka ko bihari kuko hari ubwo batuzanira nk’umwana w’imyaka itatu ugasanga nibwo bibutse kurega uwahohoteye uwo mwana kuko za nshingano yemeye gukora atazubahirije, ababyeyi rero nibo bakwiriye gufata iya mbere mu kurwanya iki kibazo ubuyobozi bukaza bubunganira.”
Akarere ka Gatsibo kari mu turere twakunze kugaragaramo umubare munini w’abangavu batewe inda, umwaka ushize wa 2019 abangavu batewe inda bari 680, abagabo 113 nibo bamaze gukurikiranwa.
source:igihe


text:
Ruhumuriza James wamamaye nka King James agiye gutangiza urubuga yise ‘Zana Talent’ rugamije gufasha abantu batandukanye mu myidagaduro bakizamuka ndetse rugurirwaho album z’abahanzi.
Ni urubuga ateganya kuzana mu minsi iri imbere ndetse azamurikiraho album ye nshya izajya hanze mu minsi iri imbere ataramenyera neza itariki.
Yagize Ati “Zana Talent izaba ari urubuga rwo kugurishirizaho umuziki no kuzana impano nshya zikabona ahantu bashobora gushyira ibihangano byabo ku buryo n’umuntu uhasuye yaba azi ko agiye kureba impano nshya yaba abaririmba abashushanya, abakora filime ngufi, abanyarwenya n’izindi mpano. Ikindi tuzajya tugurishirizaho album z’abantu.”
Yavuze ko abantu benshi bakunze kumusaba ubufasha akaba yaragerageje gutekereza ikintu yakora ku buryo bose yabagereraho icyarimwe, ntafashe umwe umwe.
Nko kugurisha album, umuhanzi niwe uzajya ahitamo igiciro cyayo. Album ya King James izasohoka mu buryo bw’amajwi nijyaho izaba igura 5 000 Frw.
Uru rubuga ruzajya rujyaho amashusho, amajwi ndetse n’amashusho aherekejwe n’amagambo [Lyric Video].
King James ari kwitegura kumurika album ye ya karindwi yise ‘Ubushobozi’. Ateganya ko izaba iriho indirimbo zirenga 10 ndetse hari n’izagiye hanze zirimo iyo yakoranye na Ariel Wayz bise ‘Ndagukumbuye’ na ‘Ubudahwema’ aheruka gushyira hanze.